text:
Bya JOHNBOSCO MULYOWA
ABAWALA basatu abagambibwa okubeerako mwoyo mutuukirivu baakedde ku linnya kuva mu kigo ky’e Namulonge mu disitulikiti y’e Wakiso ne booolekera ekyalo Kaabagala mu ggombolola ya Kisekka mu kigo kye Kyamaganda e Lwengo mu Masaka nga batutte enjiri y’okukkirizisa abasamize ku kyalo kino okwokya amasabo gaabwe badde eri Kristu kyokka abasamize ne babeefuulira.
Olwatuuse mu mbuga z’abasamize, tebabbakkirizza kwogera bingi ne babambalira ne bababuuza eyabadde abalagidde okutambaala embuga yaabwe ne Bayibuli, ssapule n’emidaali.
Abawala baasoose kugaana kuddamu bibuuzo by’abasamize nga bwe bagenda mu maaso n’okubasomera ebyawandiikibwa n’okubamansira amazzi bakira ge bayita og’omukisa kwe baabadde boogerera ebigambo; “sitaani vva mu bantu bano ogende.’’
Kino kyajje abasamize n’abalwadde abaasangiddwa mu mbuga y’omusamize Jjajja Kabali Lutaaba Kiwanuka embeera era n’aduumira basajja be abaafubutuse mu masabo agawera mukaaga ne bakwata abawala ne batandika okubayisaamu empi n’okubasambasamba.
OC Mukundane (ku kkono) ng’akunya Kabali (ku ddyo).
Kino tekyatiisizza bawala bano Teddy Nambasa agamba nti musawo mu ddwaaliro e Namulonge kyokka nga Kabali kitaawe muto ne Agnes Namiiro bakira agamba nti mwoyo mutukuvu ye yamulung’amizza..
Abasamize baalabye bano babalemeddeko kwe kukwata Bayibuli gye baabadde nayo ne batandika nabo okujuliza ebyawandiikibwa nti “omuntu bw’akulumba mu mbuga ye mukolengako nga bw’oyagala’’.
Ekyaddiridde, abasamize baakutte abawala bano ku mpaka ne babambulamu emidaali ne ssappule ate Bayibuli ne batandika okugiyuzaamu empapula n’oluvannyuma byonna ne babisuula ku kyoto ne bisirikka.
Bino byonna we byabeereddewo ng’abawala babafukamizza era ng’engoma zibwatuka.
Oluvannyuma waliwo eyatemezza ku poliisi y’e Kinoni eyatuuse obukibirie ng’ekulembeddwaamu Assy Mukundane n’etaasa abawala bombi n’ekunya n’akulira abasamize.


c: text/html

text:
MULI mutya baana bange abali mu kisaawe ky’obufumbo.Mwebale kuyita mu mwaka nga mukyali ku mulamwa gw’obufumbo.
Mu ngeri endala mwebale kutetenkanyiza maka gammwe okulaba ng’abalimu tebajula.
Omulamwa gwa leero gwekuusa ku birabo. Ekirabo nsonga nkulu nnyo mu bulamu bwaffe obwa bulijjo era omuntu ne bw’aba mugagga atya, abaako ekirabo ekimuleeta akamwenyumwenyu.
Eno y’ensonga lwaki nteesa nti omwaka guno weeweeyo ng’ekirabo eky’enjawulo eri munno. Engeri nnyingi z’oyinza okufuuka ekirabo ekisanyusa munno n’okumumalako obusungu, obukoowu n’okukuluusanyizibwa kw’obwongo. Okutuukiriza bino, weenyigire mu bikolwa ebireetera munno akamwenyumwenyu n’akaseko akataggwaako ebbanga lyonna.
Tondawo embeera enekkirizisa munno nti ddala omwewadde yenna ng’ekirabo ky’omwaka guno. Weefeeko mu ngeri eteri ya bulijjo okuviira ddala mu ndabika, ennyambala n’embeera zo ez’awaka.
Yambala ekisa ekitiiriika ng’omubisi gw’enjuki. Munno mwewe wenna okusinga okumuwa omukwano ogw’ebitundu. Mu kino mufuule mukwano gwo asinga bonna ng’omubuulira buli nsonga ekukwatako okusinga okukukutanga n’abantu abalala be weeyabiza.
Mu ngeri endala muyambe okumugobako situleesi ng’omuzzaamu essuubi n’okumubudaabuda naddala mu kiseera eky’ebizibu ebitali bimu.
Kola ekisoboka okumukkirizisa okutambulako mu bifo ebisanyukirwamu nga ku bbiici n’ebirala ebyekika kino.
Embeera eno ejja kumuyamba okulabika obulungi n’obutakaddiwa.
Ate bwe muba mu nsonga zammwe ez’ababiri, kola kyonna ekisoboka okulaba ng’agabanya ku ssanyu ly’obufumbo okusinga gwe okwerowoozaako wekka.
Teri kirabo kya mwaka kisinga bintu nga bino. Akuume

robotstxt: allowed

filter: keep


text:
GOLOLA Moses lumu ajja kwesanga ng’ayuliseemu bibiri n’engoye z’ayambadde olw’engeri gy’akasukamu okugulu.
Yatuuse ku mukolo gw’okusiima bannabyamizannyo b’ebikonde n’ensambaggere, yazze n’omuwala DianaTuryanabo bakira atamuva ku lusegere akyaleetedde abamu okwebuuza enkolagana y’ababiri bano. Baatuuse kikeerezi ng’abasinga baatudde dda ne bagenda ku mmeeza ey’omu maaso awaabadde abagenyi
abalala okwabadde minisita Gen.
Moses Ali, John ‘Beast’ Mugabi, Kassim Ouma n’abalala. Ebyembi waabaddewo entebe emu yokka eya Golola olwo ne Diana ne bamuleetera eyiye era n’atuuka n’amutuula ku lusegere olwo omukolo ne gugenda mu maaso. Golola bwe yabadde ayanjulwa ne Diana n’ayimiria obutamulekerera kyokka ate tekyamulobedde kukasuka kugulu wadde yabadde
ayambadde essuuti ey’ebbeeyi.
Waliwo abaawuliddwa nga beebuuza enkolagana y’ababiri bano. Ndowooza emigere gye gibagatta. Anti ne Diana naye mukubi wa ng’uumi ng’azannyira ku ttiimu ya ggwanga ne kiraabu ya Rhino e Mulago. Baabadde ku Hotel Africana.


text:
Bya Steven Musoke
ABENZIKIRIZA y’abalokole bali mu kujaganya olwa Gavumenti okubakakasa ng’enzikiriza eyeetongodde era omukulembeze waabwe n'akkirizibwa okutuula ku lukiiko olugatta eddiini wano mu ggwanga. Tubaddeko mu kafubo n’omwogezi w’ekibiina ekifuga enzikiria y’Abalokole, Omutume Charles Tumwine ensonga eno n'agyogerako bwati:
"Nga tumalako omwaka, nga twetegekera okuyingira mu mulala 2015, Abalokole tujaguza obuwanguzi obw’enjawulo ate obutuukiddwaako nga bwa kusigala mu byafaayo bya Uganda.
Abakulembeze b’Abalokole wonna mu ggwanga tumaze ebbanga nga tusaba tukomye okwewandiisa ng’ebibiina by'obwannakyewa ebigaba obuyambi twetongole tufuuke enzikiriza eyeetongodde.
Munajjukira gye buvuddeko mu 2006 nga 14 e Namboole Pulezidenti Museveni yawa ekirowoozo tufuulibwe enzikiriza eyeetongodde balekere awo okutuyita ebibiina by'obwannakyewa. Gavumenti ng’eyita mu nnyingo 29 eya Ssemateeka akatundu akasooka yatusuubiza okutukolera ku nsonga eno.
Mu 2009 twawandiikira akakiiko akagatta enzikiriza mu ggwanga nga twagala okukeegattako naffe gavumenti etukakase ng’enzikiriza eyeetongodde.
Oluvanyuma lw'okutuukiriza ebisaanyizo nga tukola ebyo ebigwanidde ng’okulwanyisa endwadde, okusasaanya enjiri ya Yesu, okulondoola n’okwekenneenya ebyobukulembeze n’ebirala, twakakasiddwa ne tuweebwa ebbeetu okweyunga ku kakiiko kano. Nneebaza akakiiko akatunuulidde ensonga zaffe ate ne kazissaamu ekitiibwa."
OMUTUME SSERWADDA AYOGEDDE
ENZIKIRIZA y’Abalokole entongozeddwa n’etuusibwa ku ddaala ly’enzikiriza eyeetongodde era eri ku ddaala limu n'eddiini endala zonna mu ggwanga. Kino kitegeeza omukulembeze waabwe waakutuula butereevu ku lukiiko olugatta enzikiriza zonna mu ggwanga olwa Inter - Religious Council.
Omutume Dr. Joseph Sserwadda yategeezezza nti okuviira ddala mu 2009 babadde boogera ne gavumenti nga bawakanya eky'okwewandiisa ng’ebibiina bya nnakyewa era nga babadde tebakkirizibwa kwetongola.
Omwogezi w’ekibiina ekigatta enzikiriza y’Abalokole ekya Born Again Faith, Omutume Charles Tumwine yagambye nti, nga 14/02/2006 e Namboole Pulezidenti Museveni yakkiriza Abalokole okulekera awo okuwandiisibwa ng’ebibiina bya nnakyewa bafuulibwe eddiini eyeetongodde.
Mu nkola eno, omukulembeze w’ekibiina kino Omutume Dr. Joseph Sserwadda waakutuula butereevu ku lukiiko olugatta eddiini nnansangwa nga ey’Abakatoliki, Abasiraamu, Abakrisitaayo n’abalala.
Ku Lwokuna, omwogezi w’ekibiina kino Omutume Charles Tumwine lwe yayanjulidde bannamawulire obuwanguzi bwe batuuseeko mu lukuhhaana lwe yatuuzizza ku kitebe kyabwe e Najjanankumbi.
Yalabudde abantu abatandikawo ebintu ebirala ne beeyita abasumba nga tebalina na makanisa, n'asaba gavumenti abantu abo ebakwateko kuba bavumaganya enzikiriza yaabwe.


text:
Tuwe #NBSEndowooza yo leero mu #NBSAmasengejje
Ekya Tanzania okuleeta etteeka eriwera abagwira
- NBS Television - Official FB Page
Category: Tv channel Likes: 209000 Talking About: 23105
- NBS Television: Tuwe #NBSEndowooza yo leero mu #NBSAmasengejje
Ekya Tanzania okuleeta etteeka eriwera abagwira
Tuwe #NBSEndowooza yo leero mu #NBSAmasengejje
Ekya Tanzania okuleeta etteeka eriwera abagwira okukolerayo kitegeeza ki eri omukago gwa East Africa?
(Type: photo | Published: 2015-03-19T16:42:43+0000)
[igihab sesom atnemisum] - Abasajja batufu kuba waliwo emirimu ejirina okukolebwa banansi so sibino ebyaUganda wosangira omuyindi nga asika chapat mbu"investor" investor namunagani?.
[pk ilxab] - thou kikwente currently holds the EAC Chairmanship,tanzania Is like a flat tire on a speeding bus
[derf ajjok] - Tekisobboka kubbawo eteeka teerinza kuyitta nga erimukaggo east afrika erinna okuffuna bammemba abawerako.
[hctiws otak notrebor] - kitegeeza omukagogwa east africa tegulina makulu
[agnawmess eregnozab nevets] - Amawanga ga East Africa kusibira Bannansi ba Tanzania kikokolo n'abo baganibwe okukolera mu Mawanga amalala
[sregor min] - bambi bakyali mabega, gunno omulembe gwakwegatta. eyawukana kumugendo, bajja sigalira ffe nga tugenda maaso nensi endala
[sregor min] - bambi bakyali mabega, gunno omulembe gwakwegatta. eyawukana kumugendo, bajja sigalira ffe nga tugenda maaso
[tneconni aynirigess ognarizumo ikilotakumo] - Kino kitegeeza Tz tekiriziganya nabya mukago guno.
[umatness dewos oduugulazawsn] - Tz yoyatulaga dda nti ebyomukago sibyeriko era yo ekola biyamba bantu bayo.kigasakyi okuba mumukago nga buli kalimu munsiyo kakolebwa bagwiira nga bwekiri wano e uganda nga ba invester basika kyapati,namungodi era banatera nakuvuga bodaboda.
[sselb damhm] - I can determine this as da 1 of da nuclear bomb wch z about hitn down da present EAC follown da collapse v da #orignal Trio's cooperation v east african states in #1977 .
[agufa nitram elusak] - Buligwanga libeere kulwaalyo tusigale nga tugabana Katonda!
[ilumik trebor] - tanzanians are dense if u chase pipo from yo country that means every other country will chase yo citizens and yo country will soon be like zimbabwe where depreciation is even beyond jesusz control so think twice
[e lebzil adnileb] - Sikituffu Kuba kitegeza nensi endala ziwele abatanzania okolelayo!!!!
[reivax alogo] - Ekyokyebakola sikyankulakulana mu E.A
[abilubess hpesoj] - Wano mu africa teri nsi nungi eyetayizamu abagwira nga ug,amawanga agatwetolode mazibu nyo eri abagwira.
[neb abmutak] - ekyo kyekisinga kubanga abavubuka bafe baja funa kumilimu
[leunamme akaay] - Nze Kulwange Tanzania Kyekoze Kibi Nyo Nyo Nyo
[gabhsac obmak irfa] - I'M KAKEMBO RAMATHAN;Thats too bad and sad to the community for sure!!
[gabhsac obmak irfa] - Ekyo kibinnyo era kitegeeza nti enkolagana eyonooneka olwo. Nze Kakembo Ramathan.Maama Nankumba Aisha ne family yange e Luwero kwebali.
[ayire asikum] - Tekisoboka Nze Mukisa Eriya Enabitula Mu'namutumba District
[egnekulan enaj] - Nali ssimanyi nti bakyaali primitive nnyo bambi!
[eyribasi ilawa iznayn] - bunanfusi na bwanachemarila
[akinawm caasi] - kilabika bagala kuva mu mukago kubanga tebayagala ne mukusooka
[asum agnoyness] - Yo mukago tegulimu ate eteka dunji nyo gwa omuchaina okuvuga tax? Neda babagobe.
[nivlac stnec siul] - Thats not gud bcoz they have their pipo outside TZ wil they be chased in other contries like UG
[osutaluf rekab leumas] - bwekibanga Tz terina kalungi konna kefunna mukago terina nsonga lwaki eggwesibamu, naye naffe tuyiga okufa kubannansi bannaffe tuleme okwemalira kubaggwiira!!
[sknar nyrb] - bafere. nze bryn e munyonyo
[ibmisulaw notgniliw notidde] - kye kiza EAfrica emabega
[ttoclaw zmihcaoj obmaknawec] - erabika elina ensonga zayo#tz
[nairb awages] - Buli omu akole bibye bave ku byomukago kuba tebituyamba
[abogam dlanor] - Ekyokubeera nga tuli baluganda tekitegeeza kunsalirawo bwempisa banabange... ( leka abe'bweru balye......)
[izisasum retep] - More investors in the EAC
[awoylikan tergram] - Kibi nnyo kubanga naffe bwetunagoba ababwe gujja kujabagira
[odnolub kcirred] - Kitegeeza tanzania ey'omukago yabyabulira dda ekola bijjiyamba teri ku mivuyo
[strebor znitram] - ekyo kikyamu era tekigedera kumulamwa gwe eastafrica
[naed awseyk] - Bataasa kibba ttaka ekiliwo. Wano mu Uganda abagwiira batubuzizzako obwekyusizo.
[haynem bijjan zyenem] - Ebyo byonna Tz tebimanyi, bafu nyoo!
[wehtam anookik ezabewmut] - Kitegeeza nti tanzania ebya east africa tebilimu
[odnoyak namreh] - Hmmmm,bilinga Yesu Bibuzabuza
[yerfdog izabmisak] - ekyo kiraga bwanakyemalira mu bukulembeze.
[azilasum trebor] - katonda yawa abazungu amagezi! mazima toyinza kugata wamu bantu babwongo butono nga olina ebigendererwa ebinene nobitukiriza.! ebye East africa biroto buloto okutusa nga abakulembeze abendoowoza ankadde bona nga bagenze.
[x mar x mar dammahom] - its can even cause war break out 'tribes'(sosolism)
[letni mittam] - it simply means that the EAC is nolonger there coz promotion of trade among the EA countries was one of the aims
[luap amelak] - I knew that was to happen before.The speed used while forming that community left many issues undiscussed.Gakyali mabaga, tulinde ebisingako awo!!!
[yenoh hcak] - abasajja batuufu,kati tunulira uganda esaawa eno with poor investors abasika pan cakes
[aripmess fusuy] - Lets do wat dea a do'g
[damahum nbi farhsa] - Naffe tubalabe nga abagwila....
[ubahatis hamuj odnegnes] - Ekyo tukiyite kulumilirwa oba kotogera gwanga
[amalabik hcslorg leumas] - Naffe tukole bwetutyo, Akufumbila eyomutwe........
[epn nosretep] - Africans are not trust worthy that's y we shall remain under developt
NBS Television: Tuwe #NBSEndowooza yo leero mu #NBSAmasengejje
Ekya Tanzania okuleeta etteeka eriwera abagwira - 50th Comments
[llew-xam ladan leahpar] - owaye abo kati bagala kutabangula mirembe mu E.A
[yerfdog awgiyak] - kilungi ne uganda tubakoppe ensonga yabwe nkulu Buli mbuzi ku nkondo yayo
[ageyam esatik oniuqa] - Nze Ndi We Masaka Naye Abatanzania Kuva Dda Nga Mbalaba Basoosoze.Naffe Tubagobe Ewaffe
[inamaw dnomyar] - ekyoo kitegeza ebyaa east african community tebilina makulu,naye nabbo wabali woona muu east africa baadeyo ewaabwee!!RAYMOND KAWENPE
[suoisyola ebmagab] - They r ryt abt eir pals! not to enter in da country en u commence doing tingz lyk az if u hv citizen ship!
[abahsiro adnerb] - Jakaya kikwete yalaga dda nti tayagala mukago
[tneciv ikawramayrak asnetuk] - dey hav democrancy not like ugand, keny and rwanda
[nalla ednakak] - kakati eyo nkolagana oba njawukana ye wa jetugenda
[werdna ilumik] - Abo Abasajja Bankwe Era Naffe Tetubetaga.
[kcirred utnik] - thats gud en that should be done here in ug To fight unemployment among ugandan youth
[nitram asakum] - Kikwete alina butakaaanya na mwami m7 talina buzibu na mukago!! from juba thks nbs.
[ubizumo ynnor] - Kiteegeza nti omukagwo gwa EastAfrica tegulabamu makulu.eyo ye ndowoza yange
[divad xam] - kitufu bambagombe kubaga banasi babamalako emilimu mugyaga lyabwe nze max david kireka
[wylan myram] - Kilungi nyo kubanga efa kumunansi wayo before you think about the world first think about your house hold.
[alagawk soma] - Kino kiraga nti Tz eyagala kwekutula kumukago
[kram adamaj] - ABAGANDA BAGAMBA NTI. Ensanafu eva ku mugendo. efuuka kaasa... kilabika Tanzania eyagala kwekutula kumukago...
[oziaf ayawkum] - anti tebanatuka kunzikiriziganya nga abomukago, osanga bagobye bazungu
[ibakawo agayak derf] - Nze fred wano e katwe mutebi road ndowooza nti ne uganda yandikikoze newela abagwira bonna mu uganda
[niessuh esadn] - tekikola makulu era sikiwagira
[rotceles navi jo] - Tanzania ekyo kyeyagala okukola sikitufu mpozi ngayeyawudde ku east Africa
[afatsum tazmah] - TZ efuuse nakyemarira kati
[roinuj avaas trebor] - ekyo kitegeza sibettegefu kwegata mu mukaggo,mubutu ensi zonna sinetegefu
[namukul okiisi] - telowoza nti byerina bigimala era eyagala kuleeta ebyaliwo eda nga amin wali nga omukulembeze wa uganda 1950's
[rukahs lemag ludba ahdasak] - abo besimye?? nayenga kubyomukago kuvakundandikwa Tz teya biwagira.
[otizik xela erewak] - Nedda!, Tz awo eb'eraga bukyayi! eri abantu be! kubanga kiyamba bbo okubayamba kubyebatasobola, kale ate baziba nsulo!
[trebor izziyak] - Kirabika eyagala kuletawo busososze naye naffe tujjakuyiga
[neekselrahc izebmeban] - what i see Tanzania wants us kneel 4 dem but we can't du so.
[arign amuo] - nkiwagira kubanga banansi betaaga emirimu
[suipap abmej] - Tz eyinza okuba nga eyina ensonga yaayo,nebya E.Africa Okwegata tebilina makulu ela bafugibwa bajungu.
Mbarara tubagala nyooooooo
[suitangi ukass] - Thatz good b'se TZ p'ple are educated and so others shld folow
[kcirred amiyak] - It s mean s dat East African com....kiwani kya omubanda wa kabaka ...................!!!!@
[leoj apaap] - Tt means that EAC is of EKIWAANI
[zehcnas sined ognoyak] - Tanzania Oba Olyawo Yandiba nga Eyagala Kweyawula Kumukago Ogwo Naye Neyagala Okuyita Munkola Eyokugoba Abasubuzi Abagwira Ewayo,Nsigadde #kayongo Denis Omuyizi Ku Kikandwa Community Secondary School Ekakiri.
[aboluk drahcir] - " Buuli Mbuuzi Ku Nkondo Yaayo" Thanks 4 Da Presentation.
[assi namysae abagak] - Kitegeeza Ebya Omukago Gwa E Africa tebiriimu tebiwagira
[nik teirrah] - omukago guveewo kubanga tegutugasa!!!
[navi eregob] - Nw east African Community z no longer ther so let us set up suc alaw and were tired wz da indianz thy nid u 2 work harder but les mony
[ajjassaw urihsab nivahsa] - dats the same thing uganda should do twakowa abagwira.
[nehpets ahsigumoniwt] - Dts being Selfish
[azumuhum yhtomit ajjaj] - They are trying to teach the ugandan government to do so
[mirak ibobman] - realy,tz tebilimu bulijo!
[agi ibmigak emorej] - east africa teliwo kiwani
[darreg nonnahs] - Those p'ple r just selfish yet eno ewaffe batayaya
[ilass hpesoj] - Kitegeeza balina ebigendererwa ebyabwe ebyawukana n'ebyomukago.
[drazah drawde atilaasik] - uganda should also do it
[ajjipmess eidderf] - Oba bo abomukago tebabatwala nga bagwira.
[ufilahs eyribasi] - ate olowoza ogwo guba gukyali mukago?
[nahtanoj anaynawess] - Kirabika eby'omukago gwa E. A sibyebaliko
[nhoj anawhkum] - tubakwase mukama bafune okusalawo okutufu.
[nalla ednakak] - kakati eyo nkolagana oba njawukana
NBS Television: Tuwe #NBSEndowooza yo leero mu #NBSAmasengejje
Ekya Tanzania okuleeta etteeka eriwera abagwira - 100th Comments
[ila ufubess] - Ekyo kiteegeza Tanzania yetegeka engend'okutuka mu mukaggo gwa EA ng'abantu bababulungi
[alyts-eerf ad adyls otak] - kitegeeze omukago tegukyaaliwo
[drawde ewbmakn yerfdog izalakum] - NAFFE TUKIBAKOLE
[ayubukam hpesoj] - Abo omukago gwabatama dda ffe tubesibako.naye tusaana tumanye nti ebigenderewra byomukago babivaako dda


text:
MUNNAKATEMBA wa Amarula Family Amooti Omubalanguzi aliira ku nsiko oluvannyuma lwa mwanamuwala Carlo Nagawa okumulumiriza okumuzaalamu kyokka n’amuddukako.
Omwana kati we myezi mukaaga. Nagawa yaddukidde ku poliisi y’e Katwe. Twamusanze mu ofiisi ekola ku nsonga z'amaka n'abaana e Katwe era ne baggulawo omusango ku fayiro nnamba SD.59/13/03/2015.
Nagawa agamba nti, “Amooti yatusanga ne mukwano gwange mu August wa 2013 n’atusendasenda n’atuteeka mu mmotoka n'atutwala ku Cassablanca.
Bwe yatuggyaayo n'atutwala ku Monalisa n'atunywesa omwenge era nnakeera ndi naye mu loogi,” Nagawa bw’agamba.
Agamba nti yakitegeera mu November 2013 ng’ali lubuto n’atya okugamba nnyina (kati mugenzi) wabula n’abuulira mukwano gwe Halima Namakula (atali muyimbi) eyamuwa amagezi asooke abitegeeze Amooti.
Yasisinkana Amooti n'abimugamba era n’amusuubiza okumuwa ssente aluggyemu kyokka teyakikola okutuusa lwe yazaala.
Nagawa agamba nti kitaawe bwe yakitegeera n’amunoonya e Makindye gye yali yeekwese n’amukunya okutuusa lwe yamubuulira amazima.
Amooti ayogedde.
Bwe twakubidde Amooti essimu, yagambye: “Haaha nga sikuwulira bulungi, kawala ki ako k’oyogerako, naye nze nga sitera kuzannyira buwuna mu bitundu birala okuggyako e Nakulabye oba nga ndi mu bitundu ebitali Kampala.
Naye mpaamu akadde nsooke nzijukire oba nga ddala nninayo akawala ke nnali neegasse nako e Kabuusu nga bwe kagamba”.
Ku Lwokutaano Poliisi y’e Katwe yamukubidde essimu n'agitegeeza nga bw'ali e Mbarara nti akomawo ku Mmande era ne bamutegeeza nti yeetaagibwa okubaako bye bamubuuza ku nsonga za Nagawa.


text:
Isaaya
Chapter 50
1 Bw'atyo bw'ayogera Mukama nti Ebbaluwa ey'okugoba nnyammwe eri ludda wa gye nnamugobya? oba aluwa ku abo abammanja gwe nnabaguza? Laba, olw'obutali butuukirivu bwammwe kyemwava mutundibwa, era okusobya kwammwe kwe kwagobya nnyammwe.
2 Bwe nnajja, kyewava walema okubaawo omuntu ki? bwe nnayita, tewaali eyandiyitabye? Omukono gwange guyimpawadde ne gutayinza n'akatono kununula? oba sirina maanyi n'akatono ga kuwonya? Laba, olw'okunenya kwange nkaliza ennyanja; emigga ngifuula eddungu: ebyennyanja byamu ne biwunya, obutabaawo mazzi, ne bifa ennyonta.
3 Nnyambaza eggulu obuddugavu, era ndibikkako ebibukutu.
4 Mukama Katonda ampadde olulimi lw'abo abayigirizibwa, ndyoke mmanye okugumya n'ebigambo oyo akooye: azuukusa buli lukya; azuukusa okutu kwange okuwulira ng'abo abayigirizibwa.
5 Mukama Katonda aggudde okutu kwange, ne ssiba mujeemu ne ssikyuka kudda nnyuma.
6 Nawaayo amabega gange eri abakuba, n'amatama gange eri abo abakuunyuula enviiri: saakweka maaso gange nsonyi na kuwanda malusu.
7 Kubanga Mukama Katonda alinnyamba; kyennava nnema okuswala: kyenvudde nteeka amaaso gange ng'ejjinja ery'embaalebaale, era mmanyi nga sirikwatibwa nsonyi.
8 Ali kumpi ampeesa obutuukirivu; ani aliyomba nange? tuyimirire fembi; omulabe wange ye ani? ansemberere.
9 Laba, Mukama Katonda ye alinnyamba; ani oyo alinsalira omusango? laba, bonna balikaddiwa ng'ekyambalo; ennyenje eribaliira ddala.
10 Ani ku mmwe atya Mukama; agondera eddoboozi ly'omuweereza we? atambulira mu kizikiza, nga talina musana, yeesige erinnya lya Mukama, era yeesigame ku Katonda we.
11 Laba, mmwe mwenna abakuma omuliro, abeesiba emimuli enjuyi zonna: mutambulire mu nnimi z'omuliro gwammwe, ne mu mimuli gye mukoleezezza, Ekyo kye muliweebwa mu mukono gwange; muligalamira nga munakuwadde.


text:
Yobu
Chapter 10
1 Emmeeme yange enyiye obulamu bwange; Naafukumula okwemulugunya kwange; Naayogeza kkabyo lya mmeeme Yange.
2 Naagamba Katonda nti Tonsalira musango okunsinga; Ntegeeza kyova owakana nange.
3 Okiyita kirungi ggwe okujooga, Okunyooma omulimu gw'engalo zo, N'oyakira okuteesa kw'ababi?
4 Olina amaaso ag'omubiri, Oba ggwe olaba ng'abantu bwe balaba?
5 Ennaku zo ziriŋŋanga ennaku ez'abantu, Oba emyaka gyo ng'ennaku ez'abantu,
6 N'okubuuza n'obuuza obutali butuukirivu bwange, N'onoonya okwonoona kwange,
7 Newakubadde ng'omanyi nga ssiri mubi; So tewali ayinza okuwonya mu mukono gwo?
8 Emikono gyo gye gyammumba, gye gyankola Wamu eruuyi n'eruuyi; naye onzikiriza.
9 Nkwegayiridde, jjukira nga wammumba ng'ettaka; Era olinziza nate mu nfuufu?
10 Tonzituludde ng'amata, N'onkwasa ng'amata amakalu?
11 Wannyambaza eddiba n'omubiri, Era wangatta wamu n'amagumba n'ebinywa.
12 Wampa obulamu n'okuganja, N'okujja kwo gye ndi kwe kwakuuma omwoyo gwange.
13 Era naye wakisa ebyo mu mutima gwo; Mmanyi ng'ekyo kiri naawe:
14 Bwe nnyonoona, kale oneetegereza, So tolinziyako butali butuukirivu bwange.
15 Bwe mba omubi, nga zinsanze; Era bwe mba omutuukirivu, era naye siriyimusa mutwe gwange; Nga nswazibwa nnyo Era nga ntunuulira ennaku ze ndaba.
16 Era omutwe gwange bwe gwegulumiza, onjigganya ng'empologoma: Era nate weeraga ow'ekitalo gye ndi.
17 Okomyawo buggya abajulirwa bo eri nze, N'onnyongerako okunyiiga kwo; Ebikyukakyuka n'obulwa biri nange.
18 Kale kiki ekyakunziyisa mu lubuto? Nanditadde omukka, so tewandibaddewo liiso eryandindabye:
19 Nandibadde ng'atabangawo; Nandisituliddwa okuva mu lubuto okuntwala mu ntaana.
20 Ennaku zange si ntono? Kale lekera awo, Ondeke nsanyusibweko katono,
21 Nga sinnagenda eyo gye ssiivenga kukomawo, Ye nsi ey'ekizikiza n'ey'ekisiikirize eky'okufa;
22 Ensi ey'ekizikiza ekikutte, ng'ekizikiza kyennyini bwe kiri; Ensi ey'ekisiikirize eky'okufa awatali kuteekateeka, Era omusana gwayo guliŋŋanga ekizikiza.


text:
Chapter 22
1 Awo embaga ey'emigaati egitazimbulukuswa eyitibwa Okuyitako yali enaatera okutuuka.
2 Bakabona abakulu n'abawandiisi ne basala amagezi bwe banaamutta; kubanga baali batya abantu.
3 Awo Setaani n'ayingira mu Yuda ayitibwa Isukalyoti eyali ku muwendo gw'abo ekkumi n'ababiri.
4 N'agenda, n'ateesa ne bakabona abakulu n'abaami ba sserikale bw'anaamuwaayo gye bali.
5 Ne basanyuka ne balagaana okumuwa effeeza.
6 N'akkiriza n'anoonya ebbanga mw'anaamuweerayo gye bali awatali kibiina.
7 Awo olunaku olw'emigaati egitazimbulukuswa ne lutuuka, olugwanidde okusalirwako Okuyitako.
8 N'atuma Peetero ne Yokaana ng'agamba nti Mugende mututegekere Okuyitako tugirye.
9 Ne bamugamba nti Oyagala tugitegekere wa?
10 N'abagamba nti Laba, bwe munaaba muyingidde mu kibuga munaasisinkana omuntu anaasisinkana nammwe eyeetisse ensuwa y'amazzi; mumugoberere mu nnyumba mw'anaayingira.
11 Munaagamba nnyini nnyumba nti Omuyigiriza akugambye nti Ennyumba y'abagenyi eruwa, mwe nnaaliira Okuyitako awamu n'abayigirizwa bange?
12 Era oyo anaabalaga ennyumba ennene eya waggulu etimbiddwa: mutegekere omwo.
13 Ne bagenda, ne balaba nga bw'abagambye: ne bategeka Okuyitako.
14 Awo ekiseera bwe kyatuuka, n'atuula ku mmere, n'abatume awamu naye.
15 N'abagamba nti Nneegombye nnyo okuliira awamu nammwe Okuyitako kuno nga sinnabonyaabonyezebwa:
16 kubanga mbagamba nti Sirikulya n'akatono, okutuusa lwe kulituukirira mu bwakabaka bwa Katonda.
17 N'addira ekikompe, ne yeebaza n'agamba nti Mutoole kino mugabane mwekka na mwekka:
18 kubanga mbagamba nti Sirinywa okusooka kaakano bibala ku muzabbibu, okutuusa obwakabaka bwa Katonda lwe bulijja.
19 N'addira omugaati ne yeebaza, n'agumenyamu, n'abawa ng'agamba nti Guno gwe mubiri gwange oguweebwayo ku lwammwe: mukolenga bwe mutyo okunjijukiranga nze.
20 Era n'ekikompe bw'atyo bwe baamala okulya; ng'agamba nti Ekikompe kino ye ndagaano empya mu musaayi gwange, oguyiika ku lwammwe.
21 Naye, laba, omukono gw'oyo andyamu olukwe guli wamu nange ku mmeeza.
22 Kubanga Omwana w'omuntu okugenda agenda, nga bwe kyalagirwa: naye zimusanze omuntu oyo amulyamu olukwe!
23 Ne batanula okwebuuzaganya bokka na bokka nti anaaba ani ku bo agenda okukola ekyo.
24 Ne wabaawo n'empaka mu bo, nti ani ku bo alowoozebwa okuba omukulu.
25 N'abagamba nti Bakabaka b'ab'amawanga babafuga; n'abo abalina obuyinza ku bo bayitibwa abakola obultmgi.
26 Naye mmwe si bwe mutyo; naye omukulu mu mmwe abeere ng'omuto; n'oyo akulembera, abe ng'aweereza.
27 Kubanga omukulu ani, atuula ku mmere, oba aweereza? si oyo atuula ku mmere? Naye nze wakati mu mmwe nninga aweereza.
28 Naye mmwe muumuno abaagumiikirizanga awamu nange mu kukemebwa kwange;
29 nange mbaterekera obwakabaka, nga Kitange bwe yanterekera nze,
30 mulyoke mulye era munywere ku mmeeza yange mu bwakabaka bwange; era mulituula ku ntebe ez'ekitiibwa, nga musalira emisango ebika ekkumi n'ebibiri eby'Abaisiraeri.
31 Simooni, Simooni, laba, Setaani yeegayiridde okubawewa mmwe ng'eŋŋaano:
32 naye nze nkusabidde, okukkiriza kwo kuleme okuddirira: naawe bw'omalanga okukyuka, onywezanga baganda bo.
33 N'amugamba nti Mukama wange, nneeteeseteese okugenda naawe ne mu kkomera ne mu kufa.
34 N'agamba nti Nkubuulira ggwe, Peetero, enkoko leero tejja kukookolima, nga tonnanneegaana emirundi esatu nti tommanyi.
35 N'abagamba nti Bwe nnabatuma nga temulina nsawo, newakubadde olukoba, newakubadde engatto, mwaliko kye mwetaaga? Ne bagamba nti Nedda.
36 N'abagamba nti Naye kaakano, alina ensawo, agitwale, n'ow'olukoba bw'atyo: naye atalina kitala atunde olugoye lwe akigule.
37 Kubanga mbagamba nti kino ekyawandiikibwa kigwanidde okutuukirizibwa ku nze nti Yabalirwa wamu n'abasobya: kubanga ekiŋŋwanira kirina okutuukirira.
38 Ne bagamba nti Mukama waffe, laba, ebitala bibiri biibino. N'abagamba nti Binaamala.
39 N'afuluma n'agenda ku lusozi olwa Zeyituuni, ng'empisa ye bwe yali; n'abayigirizwa be nabo ne bamugoberera.
40 Awo bwe yatuuka mu kifo awo, n'abagamba nti Musabe muleme okuyingira mu kukemebwa.
41 Ye n'abaawukanako ebbanga ng'awakasukibwa ejjinja; n'afukamira n'asaba,
42 ng'agamba nti Kitange, bw'oyagala, nziyaako ekikompe kino: naye si nga nze bwe njagala, naye ky'oyagala ggwe kikolebwe.
43 Malayika n'amulabikira ng'ava mu ggulu ng'amussaamu amaanyi.
44 N'afuba ng'alumwa ne yeeyongera okusaba ennyo: entuuyo ze ne ziba ng'amatondo g'omusaayi, nga gatonnya wansi.
45 Bwe yagolokoka mu kusaba, n'ajja eri abayigirizwa be, n'abasanga nga beebase olw'ennaku,
46 n'abagamba nti Ekibeebasizza ki? mugolokoke musabe, muleme okuyingira mu kukemebwa.
47 Yali akyayogera, laba, ekibiina n'oyo ayitibwa Yuda; omu ku abo ekkumi n'ababiri, ng'abakulembedde; n’asemberera Yesu okumunywegera.
48 Naye Yesu n'amugamba nti Yuda, Omwana w'omuntu omulyamu olukwe ng'omunywegera?
49 N'abo be yali nabo bwe baalaba ekigenda okubaawo, ne bagamba nti Mukama waffe, tuteme n'ebitala?
50 N'omu ku abo n'atema omuddu wa kabona asinga obukulu n'amusalako okutu kwe okwa ddyo.
51 Naye Yesu n'addamu n'agamba nti Koma ku ekyo kyokka. N'akoma ku kutu kwe n'amuwonya.
52 Yesu n'agamba bakabona abakulu, n'abaami b'omu yeekaalu, n'abakadde, abaamujjirira nti Munjijiridde ng'omunyazi, n'ebitala n'emiggo?
53 Bwe nnabanga nammwe bulijjo mu yeekaalu, temwangololerangako mikono gyammwe: naye kino kye kiseera kyammwe, n'obuyinza bw'ekizikiza.
54 Ne bamukwata, ne bamutwala, ne bamuyingiza mu nnyumba ya kabona asinga obukulu. Naye Peetero n'agoberera ng'ava wala.
55 Awo bwe baali nga bamaze okukuma omuliro wakati mu luggya, nga batudde wamu, Peetero n'atuula wakati mu bo.
56 Awo omuwala omu bwe yamulaba ng'attudde awalaba, n'amwekaliriza, n'agamba nti N'ono yabadde naye.
57 Ne yeegaana ng'agamba nti Omukazi, simumanyi.
58 Ekiseera bwe kyayitawo, omulala n'amulaba n'agamba nti Naawe oli ku bo. Naye Peetero n'agamba nti Omuntu, si nze.
59 Waali wayiseewo ekiseera ng'essaawa emu, omulala n'akaliriza ng'agamba nti Mazima n'ono yabadde wamu naye; kubanga Mugaliraaya.
60 Naye Peetero n'agamba nti Omuntu, simanyi ky'oyogera. Awo amangu ago, bwe yali ng'akyayogera, enkoko n'ekookolima.
61 Awo Mukama waffe n'akyuka, n'atunuulira Peetero. Peetero n'ajjukira ekigambo kya Mukama waffe, bwe yamugambye nti Leero enkoko eneeba tennakookolima, ononneegaana emirundi esatu.
62 N'afuluma ebweru, n'akaaba nnyo amaziga.
63 N'abantu abaali bakutte Yesu ne bamuduulira nga bamukuba.
64 Ne bamubikka mu maaso, ne bamubuuza, nga bagamba nti Lagula: ani akukubye?
65 N'ebirala bingi ne babimwogerako nga bamuvuma.
66 Awo obudde bwe bwakya, abakadde b'abantu ne bakuŋŋaana, bakabona abakulu era n'abawandiisi; ne bamutwala mu lukiiko lwabwe, nga bagamba nti
67 Oba nga ggwe Kristo, tubuulire. Naye n'abagamba nti Ne bwe nnaababuulira, temukkirize n'akatono;
68 ne bwe nnaababuuza, temuddemu n'akatono.
69 Naye okusooka kaakano Omwana w'omuntu agenda kutuula ku mukono ogwa ddyo ogw'amaanyi ga Katonda.
70 Bonna ne bagamba nti Kale ggwe oli Mwana wa Katonda? N'abagamba nti Nga bwe mwogedde nze nzuuno.
71 Ne bagamba nti Twetaagira ki ate abajulirwa? Kubanga ffe twewuliridde okuva mu kamwa ke ye.


text:
Isaaya
Chapter 13
1 Omugugu gwa Babulooni Isaaya mutabani wa Amozi gwe yalaba.
2 Muwanike ebendera ku lusozi olw'obweru, mubayimusize eddoboozi, muwenye n'omukono, bayingire mu miryango egy'abakungu.
3 Ndagidde abawonge bange, weewaawo, mpise abasajja bange ab'amaanyi olw'obusungu bwange, abange abeenyumiriza n'amalala.
4 Oluyoogaano lw'ekibiina ku nsozi ng'olweggwanga eddene! oluyoogaano olw'okuleekaana kw'obwakabaka obw'amawanga nga gakuŋŋaanye! Mukama ow'eggye akuŋŋaanyizza eggye olw'olutalo.
5 Bava mu nsi y'ewala, ku nkomerero y'eggulu, Mukama n'ebyokulwanyisa eby'okunyiiga kwe, okuzikiriza ensi yonna.
6 Muwowoggane; kubanga olunaku lwa Mukama luli kumpi lulijja ng'okuzikirira okuva eri Omuyinza w'ebintu byonna.
7 Emikono gyonna kyegiriva giddirira na buli mutima gw'omuntu gulisaanuuka:
8 era balikeŋŋentererwa okusonsomolwa n'okubalagalwa kulibakwata; balirumwa ng'omukazi alumwa okuzaala: baliwuniikirira bokka na bokka; amaaso gaabwe galiba maaso ga muliro.
9 Laba olunaku lwa Mukama lujja, olukambwe, nga lulina obusungu n'ekiruyi; okuzisa ensi, n'okuzikiriza abalina ebibi abaayo okubamalamu.
10 Kubanga emmunyeenye ez'omu ggulu n'ebibiina byazo tebiryaka kwaka kwabyo: enjuba erizikizibwa ng'evaayo, n'omwezi tegulyaka musana gwagwo.
11 Nange ndibonereza ensi olw'obubi bwabwe n'ababi olw'obutali butuukirivu bwabwe; era ndimalawo ekyejo eky'abalina amalala, era ndikkakkanya okwenyumiriza kw'abo abatiisa.
12 Ndifuula omusajja okuba ow'omuwendo okusinga ezaabu ennungi omusajja okusinga ezaabu ennungi eya Ofiri.
13 Kyendiva nkankanya eggulu, n'ensi erinyeenyezebwa okuva mu kifo kyayo, mu busungu bwa Mukama ow'eggye, ne ku lunaku olw'ekiruyi kye.
14 Awo olulituuka ng'empeewo egobebwa era ng'endiga ezitaliiko musumba, balikyuka buli muntu okudda mu bantu b'ewaabwe ye, era balidduka buli muntu mu nsi yaabwe ye.
15 Buli anaalabikanga anaafumitibwanga; na buli anaawambibwanga anaagwanga n'ekitala.
16 N'abaana baabwe abawere balimenyerwamenyerwa mu maaso gaabwe; ennyumba zaabwe zirinyagibwa, n'abakazi baabwe balikwatibwa lwa maanyi:
17 Laba, ndibaleetako Abameedi, abatalissaayo mwoyo eri effeeza, n'ezaabu tebaligisanyukira.
18 N'emitego gyabwe girimenyaamenya abavubuka so tebalisaasira zzadde lya lubuto; eriiso lyabwe teririsonyiwa baana bato.
19 Ne Babulooni, ekitiibwa eky'obwakabaka, obulungi obw'amalala ag'Abakaludaaya, kiriba nga Katonda bwe yasuula Sodomu ne Ggomola.
20 Tekiisulibwengamu ennaku zonna, so tekiibeerwengamu emirembe n'emirembe: so n'Omuwalabu taasimbegayo weema; so n'abasumba tebaagalamizengayo nbuzi zaabwe.
21 Naye ensolo enkambwe ez'omu ddungu ze zinaagalamirangayo; n'ennyumba zaabwe zirijjula ebintu ebisinda; ne bamaaya banaabeerangayo, n'ebya zigeye binaaziniranga eyo.
22 N'emisege ginaakaabiranga mu bigo byabwe, n'ebibe mu mayumba gaabwe ag'ebinyumu: n'ekiseera kyakyo kiri kumpi n'okutuuka, so n'ennaku zaakyo teziryongerwako.


text:
Bya ALI KIZZA
OMUSUUBUZI w’e Nateete bwe yagenzeeko e Mbarara n’alabayo omuwala. Yamusabye abazadde ng’abakakasizza nti amutwala kumuwa mulimu mu kkampuni ekola engoye, kyokka bwe yamuleese baasibidde mu
loogi!
Jovlet (amannya amalala galekeddwa) yamala P.7 omwaka oguwedde, kyokka wadde banne baatandika dda emisomo mu S.1, mukaziwattu abadde agoba binyonyi mu kasooli nga bazadde be bamutegeeza kimu – “Ssente tewali”.
We zaaleetedde omusuubuzi Milton Muhanguzi 44, eyavudde e Nateete. Yeefudde ayagala okubagulako embuzi era gye byakkidde ng’abamatizza nti alina kkampuni erimu ebyalaani eby’omulembe era ‘akola engoye’ n’azisuubuza abazeetaaze.
Abazadde baalabye ku ‘ndaba ku ki?” era amangu ago baalagidde Jovlet ne yeesuulako engoye, obuntu bwe obulala n’abussa mu kaveera ne bamukwasa Milton ne boolekera Kampala.
YAMUWADDE YINTAVIYU ENZIBU
Jovlet agamba nti baatuukidde mu ppaaka (gy’atamanyi bulungi) era Milton n’amugamba nti: Nnina okusooka okulaba emirimu egiri mu kkampuni yange, nnindira wano tovaawo, nkomawo mangu.
Nti omuwala yalindidde essaawa nga ssatu nnamba, era Milton yakomyewo awejjawejja ne balinnya emmotoka endala eyabatuusizza e Nateete. Olwo obudde bwabadde buwungedde era omuwala yeekanze basibidde ku loogi eyabaddeko ebigambo “Sinai Guest House” esangibwa mu Central D Zooni.
Kiteeberezebwa nti ekiseera Milton kye yamaze ng’alese omuwala mu ppaaka, yabadde akola ku bya loogi.
Omuwala agamba nti yeekengedde ng’alaba bayingira loogi n’abuuza Milton ekigenda mu maaso, era kwe kumwanukula nti: Maneja mu kkampuni antegeezezza nti tebasobola kukuyingiza ku mulimu nga tomaze kuyiga Luganda.
Yamukakasizza nti bagenda kusula mu busenge bwa njawulo, kyokka n’amugamba nti agenda kuwaayo obudde ng’ali mu kasenge ka Jovlet ng’amuyigiriza Oluganda, kw’ossa okumubuuza ebibuuzo okuzuula oba olulimi alukazizza.
Ebigambo ebisookerwako omuli eby’okubuuza n’okwebaza byamwanguyidde, kyokka Milton n’azuulayo ekigambo kimu ekyalemye Jovlet okutereeza era kino kw’atambulidde ennaku 4 z’amumazizza mu loogi. Omusajja abadde akeera n’agenda ku mulimu n’akola ate akawungeezi n’akomawo kyokka nga buli lw’adda amugamba:
Yogera nti OMUFALISO” olwo omuwala n’ayanukula nti “Omufarasi……” Awo Milton ng’amutegeeza nti “Okigudde”, era kino nga kitegeeza kiro kirala mu loogi! Abadde aleka amusibidde mu kasenge ka loogi, ng’akomawo kumuwa mmere
Poliisi ng’ekunya Muhanguzi (wakati). Ku kkono ye muwala
ABA LOOGI BAMULOOPA KU POLIISI
Omu ku bakozi ba loogi amanyiddwa nga Annet, yategeezezza Bukedde nti bwe baalabye ng’omuwala ono balekabamusibidde mu kasenge ne beekengera.
Mu kusooka Milton yabategeeza nti oyo muwalawe, kyokka ate baagenze okulaba nga basula babiri mu kasenge kamu. Omuwala yabadde alabika nti tannaweza myaka 18 era bwe baagasseeko ekiragiro Milton kye yabawadde eky’obutakwasa muwala ono ku ssente (bbaalansi), ne kyongera okubakanga.
Milton yabadde atya nti omuwala bw’afuna ssente asobola okutoloka n’addayo ewaabwe (erinnya ly’ekyalo lirekeddwa) e Mbarara.
Baategeezezza poliisi y’e Nateete n’ejja n’ekwata Milton n’emuggalira. Omuwala yamulumirizza okumukaka buli
Milton yawakanyizza eby’omuwala n’agamba nti n’okumuggya mu kyalo abazadde yabagamba nti amutwala kukola bwa yaaya mu maka ga mukwano gwe gw’amanyiiko erinnya limu erya Charles.
Nti eby’embi, agenda okutuuka mu Kampala ng’essimu ya Charles teriiko ate nga tamanyi mukwano gwe ono w’asula ng’alina kuteteenkanya asuze omuwala ono mu loogi nga bw’agezaako essimu okutuusa lw’enaddako. Wabula nti okuva olwo, essimu ebadde teddangako.
Omuwala ng’ali ku poliisi e Nateete baamubuuzizza emyaka gy’alina, wabula aba tannayanukula, Milton n’amwesooka n’ategeeza nti: Afande, omuwala alina emyaka 19.
Awo n’omuwala kwe kunywerera ku myaka 19.Akulira ebikwekweto ku poliisi y’e Nateete Moses Muzima yategeezezza nti bali mu kaweefube afuna bazadde ba Jovlet bababuulire emyaka gy’omwana emituufu n’okukola ku by’okutwala omuwala okukeberebwa, balyoke basalewo emisango gye bamuggulako. Yagambye nti mu kiseera kino bamukuumira ku poliisi e Nateete.


text:
Mikka
Chapter 6
1 Kale muwulire ebyo Mukama by'ayogera; nti Yimuka, yomba mu maaso g'ensozi; obusozi buwulire eddoboozi lyo.
2 Muwulire, mmwe ensozi, ennyombo za Mukama, era mmwe emisingi egy'ensi egy'oluberera: kubanga Mukama alina ennyombo n'abantu be, aliwoza ne Isiraeri.
3 Mmwe abantu bange, mbakoze ki? nali mbakooyezza naki? munnumirize.
4 Kubanga nakuggya mu nsi y'e Misiri ne nkununula mu nnyumba ey'obuddu; ne nkukulembeza Musa ne Alooni ne Miryamu.
5 Mmwe abantu bange, mujjukire nno Balaki kabaka wa Mowaabu bye yateesa, era Balamu omwana wa Byoli bye yamuddamu; mujjukire ebyabaawo okuva e Sittimu okutuuka e Girugaali, mulyoke mumanye ebikolwa eby'obutuukirivu ebya Mukama.
6 Najja naki eri Mukama ne nvuunama mu maaso ga Katonda asinga byonna? mmusemberere n'ebiweebwayo ebyokebwa, n'ennyana ezaakamaze omwaka gumu?
7 Mukama alisiima endiga eza seddume enkumi oba emigga egy'amafuta obukumi? mpeeyo omwana wange omubereberye olw'okwonoona kwange, mpeeyo ekibala ky'omubiri gwange olw'ekibi eky'omu mmeeme yange?
8 Akubuulidde, ggwe omuntu, ekirungi bwe kiri; era Mukama akusalira kiki, wabula okukola eby'ensonga, era okwagala ekisa, era okutambula n'obuwombeefu ne Katonda wo?
9 Eddoboozi lya Mukama lyogerera waggulu eri ekibuga, n'ow'amagezi aliraba erinnya lyo; muwulire omuggo, n'oyo bw'ali agulagidde.
10 Ebintu eby'omuwendo eby'obubi bikyali mu nnyumba y'omubi, n'ekigera ekitatuuka eky'omuzizo?
11 Ndiba mulongoofu bwe mba ne minzaani ey'obubi n'ensawo erimu ebipima eby'obulimba?
12 Kubanga abagagga baakyo bajjudde ekyejo, n'abo ababeera mu kyo boogedde eby'obulimba, n'olulimi lwabwe lwa bulimba mu kamwa kaabwe:
13 Nange kyenvudde nkufumita ekiwundu ekinene; nkuzisizza olw'ebibi byo.
14 Olirya, so tolikkuta; era okutoowazibwa kwo kuliba wakati wo; era olijjulula, naye tolitwala mirembe; era ky'otwala ndikiwaayo eri ekitala.
15 Olisiga, naye tolikungula; olirinnyirira zeyituuni, naye tolisaaba mafuta; era olisogola, naye tolinywa ku mwenge.
16 Kubanga ebyalagirwa Omuli bikuumibwa, era ebikolwa byonna eby'omu nnyumba ya Akabu; nammwe mutambulira mu kuteesa kwabwe; ndyoke nkufnule ekifulukwa, n'abo ababeera mu kyo eky'okuduulirwa; nammwe mulitwala ebivume by'abantu bange.


text:
Zabbuli
Chapter 21
1 Kabaka anaasanyukiranga amaanyi go, ai Mukama; N'obulokozi bwo ng'anaabujagulizanga nnyo!
2 Omuwadde omutima gwe kye gwagala, So tomummye emimwa gye kye gisabye. (Seera)
3 Kubanga omusisinkanye n'eby'omukisa eby'obulungi: Omuteekako ku mutwe gwe engule ey'ezaabu ennungi.
4 Yakusaba obulamu, n'obumuwa; Era n'ennaku ennyingi ez'emirembe n'emirembe.
5 Ekitiibwa kye kingi mu bulokozi bwo: Ekitiibwa n'obukulu obimussaako.
6 Kubanga omuteekawo okuba omukisa omungi emirembe gyonna: Omusanyusa essanyu mu maaso go.
7 Kubanga kabaka yeesiga Mukama, N'olw'ekisa ky'oyo ali waggulu ennyo taasagaasaganenga.
8 Omukono gwo gulituuka ku balabe bo bonna: Omukono gwo ogwa ddyo gulituuka ku abo abakukyawa.
9 Olibafaananya ng'ekikoomi ekyaka mu biro eby'obusungu bwo. Mukama alibamira mu kiruyi kye, N'omuliro gulibalya.
10 Ebibala byabwe olibizikiriza ku nsi, N'ezzadde lyabwe mu baana b'abantu.
11 Kubanga baakuteeseza obubi: Baasala olukwe, lwe bataayinza kukola.
12 Kubanga olibazza ennyuma, Oliteekateeka engoye zo ez'omutego ku maaso gaabwe.
13 Ogulumizibwenga, ai Mukama, mu maanyi go: Tulyoke tuyimbenga tutenderezenga obuyinza bwo.


text:
2 Bassekabaka
Chapter 2
1 Awo olwatuuka Mukama bwe yayagala okulinnyisa Eriya n'embuyaga ez'omuzimu mu ggulu, Eriya n'agenda ne Erisa ng'ava e Girugaali.
2 Awo Eriya n'agamba Erisa nti Beera wano, nkwegayiridde; kubanga Mukama antumye e Beseri. Erisa n'ayogera nti Nga Mukama bw'ali omulamu n'emmeeme yo nga bw'eri ennamu, sijja kukuleka. Awo ne baserengeta ne bajja e Beseri.
3 Awo abaana ba bannabbi abaali e Beseri ne bafuluma eri Erisa, ne bamugamba nti Omanyi nga Mukama anaggya mukama wo ku mutwe gwo leero? N'ayogera nti Weewaawo, mmanyi; mmwe musirike.
4 Awo Eriya n'amugamba nti Erisa, beera wano. nkwegayiridde; kubanga Mukama antumye e Yeriko. N'ayogera nti Nga Mukama bw’ali omulamu n'emmeeme yo nga bw'eri ennamu, sijja kukuleka. Awo ne bajja e Yeriko.
5 Awo abaana ba bannabbi abaali e Yeriko ne bafuluma eri Erisa, ne basemberera Erisa ne bamugamba nti Omanyi nga Mukama anaggya mukama wo ku mutwe gwo leero? N'addamu nti Weewaawo, mmanyi; mmwe musirike.
6 Awo Eriya n'amugamba nti Nkwegayiridde, beera wano; kubanga Mukama antumye e Yoludaani. N'ayogera nti nga Mukama bw'ali omulamu n'emmeeme yo nga bw'eri ennamu, sijja kukuleka. Awo abo bombi ne batambula.
7 Awo abasajja amakumi ataano ab'oku baana ba bannabbi ne bagenda ne bayimirira okuboolekera wala nabo; abo bombi ne bayimirira ku Yoludaani.
8 Awo Eriya n'addira omunagiro gwe n'aguzinga wamu n'akuba amazzi ne gaawulibwamu eruuyi n'eruuyi n'okuyita ne bayita bombi ku lukalu.
9 Awo olwatuuka bwe baamala okusomoka Eriya n'agamba Erisa nti Saba kye nnaakukolera nga sinnaba kukuggibwako. Erisa n'ayogera nti Nkwegayiridde emigabo ebiri egy'omwoyo gwo gibere ku nze.
10 N'ayogera nti Osabye kizibu: naye bw'onondaba bwe nnaakuggibwako kinaaba bwe kityo gy'oli; naye bw'otondabe tekiibe bwe kityo.
11 Awo olwatuuka nga bakyatambula nga boogera, laba, ne walabika eggaali ery'omuliro n'embalaasi ez'omuliro ne zibaawula bombi; Eriya n'alinnya mu ggulu n'embuyaga ez'omuzimu.
12 Era Erisa n'akiraba n'ayogerera waggulu nti Kitange, kitange, amagaali ga Isiraeri n'embalaasi ze! N'atambula nate: n'akwata ebyambalo bye n'abiyuzaamu ebitundu bibiri.
13 Era n'alonda n'ekyambalo kya Eriya ky'asudde, n'addayo n'ayimirira ku lubalama lwa Yoludaani.
14 N'addira ekyambalo kya Eriya ky'asudde, n'akuba amazzi n'ayogera nti Ali luuyi wa Mukama Katonda wa Eriya? awo ng'amaze okukuba amazzi naye, ne gaawulibwamu eruuyi n'eruuyi: Erisa n'asomoka.
15 Awo abaana ba bannabbi abaali e Yeriko okumwolekera bwe baamulaba, ne boogera nti Omwoyo gwa Eriya gutuula ku Erisa. Ne bajja okumusisinkana, ne bavuunama mu maaso ge.
16 Awo ne bamugamba nti Laba nno waliwo abasajja amakumi ataano ab'amaanyi wamu n'abaddu bo; tukwegayiridde bagende banoonye mukama wo: mpozzi omwoyo gwa Mukama gumusitudde ne gumusuula ku lusozi oba mu kiwonvu; N'ayogera nti Temutuma.
17 Awo bwe baamutayirira okutuusa ensonyi lwe zaamukwata, n'ayogera nti Mutume. Awo ne batuma abasajja amakumi ataano; ne banoonyeza ennaku ssatu naye ne batamulaba.
18 Awo ne bakomawo gy'ali ng'akyalinda e Yeriko; n'abagamba nti Saabagamba nti Temugenda?
19 Awo abasajja ab'omu kibuga ne bagamba Erisa nti Laba, tukwegayiridde, awali ekibuga kino walungi nga mukama wange bw'alaba: naye amazzi tegaliiko kye gagasa, n'ensi tekuza mmere.
20 N'ayogera nti Mundeetere akasumbi akaggya, muteeke omwo omunnyo. Ne bakaleeta gy'ali.
21 N'afuluma n'ajja awali ensulo y'amazzi, n'asuula omwo omunnyo n'ayogera nti Bw'atyo bw'ayogera Mukama nti Mponyezza amazzi gano; temukyavaamu nate lumbe newakubadde obutakuza mmere.
22 Awo amazzi ne gawona ne leero ng'ekigambo bwe kyali ekya Erisa kye yayogera.
23 Awo n'avaayo n'ayambuka n'agenda e Beseri: awo ng'ali mu kkubo ng'ayambuka abaana abato ne bava mu kibuga ne bamuduulira ne bamugamba nti Yambuka, ggwe ow'ekiwalaata; yambuka, ggwe ow'ekiwalaata.
24 N'akebuka n'abalaba n'abakolimira mu linnya lya Mukama. Eddubu bbiri enkazi ne ziva mu kibira ne zitaagula abaana amakumi ana mu babiri ku bo.
25 Awo n'avaayo n'agenda eri olusozi Kalumeeri, n'avaayo n'akomawo e Samaliya.


text:
Okuva -
Essuula 2
1 Omuntu ow'omu nnyumba ya Levi n’agenda n'awasa muwala wa Levi.
2 Omukazi n'aba olubuto n’azaala omwana wa bulenzi: naye bwe yamulaba nga mulungi, n'amukwekera emyezi esatu.
3 Awo bw'ataayinza kwongera kumukweka, n'amukolera ekibaya eky’ebitoogo, n'akisiiga ebitosi n’envumbo; omwana n'amuteeka munda; n'akiteeka mu kitoogo ku lubalama lw'omugga.
4 Mwannyinna n’ayimirira wala amanye ekinaamubeerako.
5 Muwala wa Falaawo n’aserengeta okunaaba ku mugga; abazaana be ne batambula ku lubalama lw’omugga; n'alaba ekibaya mu kitoogo, n'atuma omuzaana we okukireeta.
6 n'akisumulula, n'alaba omwana: laba, omwana n'akaaba; n'amusaasira, n'ayogera nti Ono ye munne w'abaana ba Baebbulaniya.
7 Awo mwannyina n'amugamba omuwala wa Falaawo nti ŋŋende nkuyitire omulezi mu bakazi Abaebbulaniya akuyonseze omwana?
8 Muwala wa Falaawo n'amugamba nti Kale. Omuwala n'agenda n'amuyita nnyina w'omwana.
9 Muwala wa Falaawo n'amugamba nti Twala omwana ono omunnyonseze, nange ndikuwa empeera yo. Omukazi n'atwala omwana, n'amuyonsa.
10 Omwana n'akula, n'amuleetera muwala wa Falaawo, n'afuuka omwana we. N'amutuuma erinnya lye Musa, n'ayogera nti Kubanga namuggya mu mazzi.
11 Awo olwatuuka mu nnaku ziri, ng'amaze okukula Musa, n'abajjira baganda be n'alaba emigugu gyabwe: n'alaba omuntu Omumisiri ng'akuba omuntu Omwebbulaniya, ow'omu baganda be.
12 N'amagamaga eruuyi n'eruuyi n'alaba nga tewali muntu, n'alyoka amukuba Omumisiri, n'amukweka mu musenyu.
13 Awo ku lunaku olw'okubiri n'avaayo, laba, abasajja babiri ab'omu Baebbulaniya ne balwana: n'amugamba oli eyakola obubi nti Kiki ekikubizza munno.
14 N'ayogera nti Ani eyakuwa obukulu n'okutulamula ffe? Oyagala kunzita nze nga bwe watta Omumisiri? Musa n'atya n'ayogera nti Mazima ekigambo kino kimanyise.
15 Awo Falaawo bwe yawulira ekigambo ekyo, n'ayagala okumutta Musa. Naye Musa n'adduka mu maaso ga Falaawo, n'atuula mu nsi ya Midiyaani: n'atuula wansi okumpi n'oluzzi.
16 Ne kabona ow'e Midiyaani yalina abawala musanvu: ne bajja ne basena amazzi, ne bajjuza ebyesero ne bazinywesa endiga za kitaabwe.
17 Abasumba ne bajja ne babagoba: naye Musa n'agolokoka n'abayamba, n'anywesa ekisibo kyabwe.
18 Bwe bajja eri Leweri kitaabwe, n'ayogera nti Nga muzze mangu leero?
19 Ne boogera nti Omuntu Omumisiri yatuwonyezza mu mikono gy'abasumba, nate n'atusenera amazzi, n'anywesa ekisibo.
20 N'abagamba bawala be nti Ali luuyi wa? Kiki ekibalesezza omuntu oyo? Mumuyite alye emmere.
21 Musa n'akkiriza okutuula n'omuntu oyo: n'amuwa Musa muwala we Zipola.
22 N'azaala omwana ow'obulenzi, n'amutuuma erinnya lye Gerusomu: kubanga yagamba nti Nali mugenyi mu nsi etali yange.
23 Awo ennaku ziri bwe zaayitawo ennyingi, kabaka w'e Misiri n'afa: abaana ba Isiraeri ne basinda ku lw'obuddu bwabwe, ne bakaaba, n'okukaaba kwabwe ne kulinnya eri Katonda ku lw'obuddu bwabwe.
24 Katonda n'awulira okusinda kwabwe, Katonda n'ajjukira endagaano ye gye yalagaana ne Ibulayimu ne Isaaka ne Yakobo.
25 Katonda n'alaba abaana ba Isiraeri, Katonda n'abalowooza.


text:
Essuula 1
1 Pawulo, omutume wa Kristo Yesu ng'okulagira kwa Katonda Omulokozi waffe bwe kuli n'okwa Kristo Yesu essuubi lyaffe;
2 eri Timoseewo omwana wange ddala olw'okukkiriza: ekisa, okusaasira, emirembe bibenga gy'oli ebiva eri Katonda Kitaffe ne Kristo Yesu Mukama waffe.
3 Nga bwe nnakubuulirira okubeera mu Efeso, bwe nnali nga ŋŋenda e Makedoni, olagirenga abamu obutayigirizanga bulala,
4 newakubadde okulowoozanga enfumo n'ebigambo by'obuzaale ebitakoma, ebireeta empaka okusinga obuwanika bwa Katonda obuli mu kukkiriza; bwe nkola bwe ntyo ne kaakano.
5 Naye enkomerero y'ekiragiro kwe kwagala okuva mu mutima omulongoofu n'omwoyo omulungi n'okukkiriza okutalina bukuusa:
6 ebyo abamu babiwunjukamu ne bakyamira mu bigambo ebitaliimu;
7 nga baagala okuba ng'abayigiriza b'amateeka, nga tebategeera bye boogera newakubadde bye bakakasa.
8 Naye tumanyi ng'amateeka malungi, omuntu bw'agasoma ng'amateeka bwe gali,
9 ng'amanyi ekyo nti amateeka tegateekerwawo muntu mutuukirivu, wabula abatali batuukirivu n'abajeemu, abatatya Katonda n'abalina ebibi, abatali batukuvu n'abavvoola Katonda, abatta bakitaabwe ne bannyaabwe, abassi b'abantu,
10 abenzi, abalya ebisiyaga, abanyazi b'abantu, abalimba, abalayirira obwereere, n'ebirala byonna ebiwakana n'okuyigiriza okw'obulamu;
11 ng'enjiri bw'eri ey'ekitiibwa kya Katonda eyeebazibwa gye nnateresebwa nze.
12 Mmwebaza oyo eyampa amaanyi, ye Kristo Yesu Mukama waffe, kubanga yandowooza nga ndi mwesigwa, bwe yanteeka mu buweereza,
13 olubereberye bwe nnali omuvumi era omuyigganya era ow'ekyejo: naye nnasaasirwa kubanga nnakolanga nga ssimanyi mu butakkiriza;
14 ekisa kya Mukama waffe ne kyeyongera nnyo wamu n'okukkiriza n'okwagala okuli mu Kristo Yesu.
15 Ekigambo kyesigwa, era ekisaanira okukkirizibwa kwonna nti Kristo Yesu yajja mu nsi okulokola abalina ebibi; mu bo nze w'olubereberye;
16 naye kyennava nsaasirwa Yesu Kristo alyoke alabisize mu nze ow'olubereberye okugumiikiriza kwe kwonna, okubeeranga ekyokulabirako eri abo abagenda okumukkiriza olw'obulamu obutaggwaawo.
17 Era Kabaka ow'emirembe n'emirembe, ataggwaawo, atalabika, Katonda omu, aweebwenga ettendo n'ekitiibwa emirembe n'emirembe. Amiina.
18 Ekiragiro kino nkuteresa, mwana wange Timoseewo, ng'ebigambo bya bannabbi bwe byali bye baakwogerako edda, olyoke olwanirenga mu byo olutalo olulungi,
19 ng'onyweza okukkiriza n'omwoyo omulungi, abalala gwe basindika eri ne bamenyekerwa okukkiriza kwabwe:
20 mu abo ye Kumenayo ne Alegezanda: be nnawa eri Setaani, balyoke bayigirizibwe obutavumanga.


text:
Olubereberye
Essuula 1
1
Olubereberye Katonda yatonda eggulu n'ensi.
2 Ensi yali njereere nga yeetabuddetabudde; n'ekizikiza kyali kungulu ku buziba: omwoyo gwa Katonda ne gumaamira kungulu ku mazzi.
3 Katonda n'ayogera nti, Wabeewo obutangaavu. Ne wabaawo obutangaavu.
4 Katonda n'alaba nga kirungi: Katonda n'ayawula wakati mu butangaavu n'ekizikiza.
5 Katonda obutangaavu n'abuyita emisana, n'ekizikiza n'akiyita ekiro. Nebuba akawungeezi, ne buba enkya, olwo lwe lunaku olumu.
6 Katonda n'ayogera nti, Wabeewo abbanga wakati mu mazzi, lyawulenga amazzi n'amazzi.
7 Katonda n'assaawo ebbanga n'ayawula amazzi agali wansi w'ebbanga n'amazzi agali waggulu mu bbanga: bwe kityo bwe kyali.
8 Katonda ebbanga n'aliyita eggulu. Ne buba akawungeezi, ne buba enkya, olwo lwe lunaku olw'okubiri.
9 Katonda n'ayogera nti, Amazzi agali wansi w'ggulu gakuŋŋaanire mu kifo kimu, olukalu lulabike: bwe kityo bwe kyali.
10 Katonda olukalu n'aluyita ensi; n'ekkuŋŋaaniro ly'amazi n'aliyita ennyanja: Katonda n'alaba nga kirungi.
11 Katonda n'ayogera nti, ensi emere ebimeera, omuddo ogubala ensigo, omuti gw'ebibala, ogubala ebibala mu ngeri yaagwo, ogulimu ensigo yaagwo, ku nsi: bwe kityo bwe kyali.
12 Ensi n'emera ebimera, omuddo ogubala ensigo mu ngeri yaagwo, n'omuti ogubala ebibala, ogulimu ensigo yaagwo, mu ngeri yaagwo: Katonda n'akiraba nga kirungi.
13 Ne buba akawungeezi, ne buba enkya, olwo lwe lunaku olw'okusatu.
14 Katonda n'ayogera nti, Wabeewo ebyaka mu bbanga ery'eggulu; byawulenga emisana n'ekiro, bibenga ng'obubonero, n'ebiro, n'ennaku n'emyaka:
15 Bibenga ng'ettabaaza mu bbanga ery'eggulu byakenga ku nsi: bwe kityo bwe kyali.
16 Katonda n'akola ebyaka bibiri ebinene; ekyaka ekisinga obunene okufuganga emisana, n'ekyaka ekitono okufuganga ekiro: era n'emmunyeenye.
17 Katonda n'abiteeka mu bbanga ery'eggulu byakenga ku nsi,
18 bifugenga emisana n'ekiro, era byawulenga obutangaavu n'ekizikiza: Katonda n'akiraba nga kirungi.
19 Ne buba akawungeezi, ne buba enkya, olwo lwe lunaku olw'okuna.
20 Katonda n'ayogera nti, Amazzi gazaale ebyewalula bingi ebirina obulamu, era n'ebibuuka bibuuke ku nsi mu bbanga ery'eggulu.
21 Katonda n'atonda balukwata abanene, na buli ekirina obulamu ekyewalula, amazzi kye gaazaala mu ngeri zaabyo, na buli ekibuuka ekirina ebyoya mu ngeri yaakyo: Katonda n'akiraba nga kirungi.
22 Katonda n'abiwa omukisa n'ayongera nti, Mweyongere mwale, mujjuze amazzi ag'omu nnyanja, era n'ebibuuka byeyongere mu nsi.
23 Ne buba akawungeezi, ne buba enkya, olwo lwe lunaku olw'okutaano.
24 Katonda n'ayogera nti, Ensi ereete ekirina obulamu mu ngeri yaakyo, ente, n'ekyewalula, n'ensolo y'ensi mu ngeri yaayo: bwe kityo bwe kyali.
25 Katonda n'akola ensolo y'ensi mu ngeri yaazo, n'ente mu ngeri yaazo, na buli ekyewalula ku nsi mu ngeri yaakyo: Katonda n'akiraba nga kirungi.
26 Katonda n'ayogera nti, Tukole omuntu mu ngeri yaffe, mu kifaananyi kyaffe: bafugenga eby'omu nnyanja n'ebibuuka waggulu, n'ente, n'ensi yonna, na buli ekyewalula ku nsi.
27 Katonda n'atonda omuntu mu ngeri ye, mu ngeri ya Katonda mwe yamutondera; omusajja n'omukazi bwe yabatonda.
28 Katonda n'abawa omukisa, Katonda n'abagamba nti, Mweyongerenga, mwalenga, mujjuze ensi, mugirye: mufugenga eby'omu nnyanja, n'ebibuuka waggulu, na buli ekirina obulamu ekitambula ku nsi.
29 Katonda n'ayogera nti, Laba, mbawadde omuddo gwonna ogubala ensigo, oguli ku nsi yonna, na buli muti ogulimu, ekibala ky'omuti ogubala ensigo eri mmwe; gunaabanga mmere.
30 n'eri buli ensolo ey'oku nsi, na buli ekibuuka waggulu, na buli ekyewalula ku nsi, ekirimu omukka omulamu, ngiwadde omuddo gwonna omubisi okubeeranga emmere: bwe kityo bwe kyali.
31 Katonda n'alaba buli ky'akoze; era, laba, nga kirungi. Ne buba akawungeezi ne buba enkya, olwo lwe lunaku olw'omukaaga.


text:
WAAKIRI okuvuga ganyegenya naye ng’owonye bodaboda. Bino bye bimu ku bigambo omuyimbi Geosteady by’ayogera buli gy’ayita oluvannyuma lwa maneja we omupya Nisha Bridget okumugulira emmotoka.
Emmotoka eno si nkadde ku nnamba puleeti yokka wabula n’endabika. Oyinza okulowooza nti bagisuza ku miggo.
Baasangiddwa ku situdiyo za Jah live. Wabula oluvannyuma waliwo makanika eyalabiddwako ng’agibikkudde boneti nga kirabika waliwo ekyabadde kyetaagisa okukanika.
Tukwebaza ssekawere okutuuka ku buwanguzi obwo.


text:
Bya Musasi wa Bukedde
NGA poliisi ekyagenda mu maaso n’okunoonyereza okuzuula ekituufu ekyaviiriddeko okufa kw’omuyimbi AK47 (Emmanuel Mayanja) muto wa Jose Chameleone, kigambibwa nti ono w'afiiridde ng’alokose.
Abamubadde ku lusegere bagamba nti wadde nga abadde tannagenda mu kkanisa kwatuula, mu mutima abadde alokose nga n’embeera ze zikyuse wadde nga abadde musajja wa bidongo nnyo.
Okumanya AK47 abadde akkiriza okudda ewa Katonda, w'afiiridde ng'amaze okukuba oluyimba lwe yatuumye ‘ Ndi Mulokole’ omuli obubaka obubuulira n’okukubiriza abantu okudda ewa Katonda.
“Nze Ndi Mulokole Nafuuka Mulokole AK Mulokole Naawe Fuuka Mulokole In God we trust💯💯 Look Out For Ma latest Gospel Single #NdiMulokole #CyanDone
” buno bwe bubaka bwe yasembye okuteeka ku mukutu gwe ogwa facebook


text:
Wadde nga aba Kampuni ya Crestfoam bakyali mu kiyongobero olwemmaali yabwe eyatokomose, bannanyiniyo boolekedde okukunyizibwa poliisi olwebyaguddewo.
Kino kidiridde ekiragiro kya minisista avunanyizibwa ku bigwabitalaze Hillary Onek okulangira abakulira kampuni eno obulagajjavu ekyaviriddeko abantu mukaaga okufa.
Gyo emirambo omukaaga egyazuuliddwa gitwaliddwa mu ggwanika emulago era nga gigenda kwekebejjebwa mu ngeri eyekikugu oba DNA olwo bagiwe bannyini gyo.
Poliisi eyogedde ekyaviriddeko omuliro guno .
Posted 8 hours 11 min ago..


text:
“KATI nno engeri gye mmaze omukolo gw’okubatiza abaana bange ekijja kijje, abaagala okubamala mu mpisa y’ekinnansi batandikire awo,” bwatyo Ssaalongo bwe yeeku-lisizza omukolo gw’okubatiza abalongo.
Okuva ku Klezia e Katikamu Ssaalongo ne Nnaalongo baat¬ambudde mukungujjo okutuuka awaka awaali akabaga akatonotono.
Nnaalongo erinnya erya Christina lye baatuuma Nakato lyamuleetera ennyiike, nga ne ku mukolo abaamukulisanga yabaddangamu: “Ate omukolo tegwandiwedde nga kye wet-tanira okifunye?
Abalala yabakwasanga baana nga bw’alaamiriza: Wuuyo Tina wammwe n’erinnya lye ery’ekikadde.
Akabaga k’okubatiza nga kawedde ssenga w’abaana, Nakijoba yayimirira n’alangirira: “Abalowooleza mu kumala abalongo ng’empisa y’ensi bw’eri kati ba ddembe okutandikira wano okukola ku nsonga eyo, naye ffe ng’abeekika abaana mwe bazaalirwa ebyaffe bikomye awo.”
Ekirangiriro kino mulamu Nakintu, nnaalongo kyamun¬yiiza nnyo n’atuuka n’okulaba mulamu we mu kamwa. “Ne bwe buliba ddi omukolo ogwaffe ogw’Abaganda ogw’okumala abalongo gugenda kukolebwa, bassenga b’abaana oba baagala oba tebaagala.
KO NAKIJOBA: Oba abaana balekayo okukula balekeyo naye ffe tetugenda kuwagira mukolo ogwo omubeera eby’obuseegu n’okuwemula kabulahhane anti bagamba nti abalongo bookya abasobezza kale batwokye.
Ssaalongo mu kuddamu yayo¬gera bitono n’agamba: Bannange tewali nsonga buli omu kwogera ng’akiina munne, abaana tumaze okubayingiza mu kisibo kya Kristu, kiwedde.
Mu ssaawa ez’akawungeezi omugagga nnyini mayumba Ziraba g’alabirira yayitako mu kitundu ng’ava e Luweero ku mawuleedi ya mukwano gwe yasanga kkeeki y’abaana emaze okusalibwa ng’abakulu bali ku kasooda n’abuuza: Embaga y’abalongo nsanze ewedde?
KO SSAALONGO ZIRABA: Tewabadde kinene kya nnyo, okuggyako nti tubabatizza era Wasswa ye Christopher ate Na¬kato ye Christine.
OMUGAGGA: Ekitegeeza nti mwabamala dda mu mpisa y’ensi?
SSAALONGO: Tusoose kubaggyako kibi kisikire eby’okubamala binajja oluvan¬nyuma.
OMUGAGGA: Naye ewaffe omukolo ogw’ekinnansi gwe gusooka okubatiza ne kuddako.
Nnaalongo bw’awulira ebyo n’amegerera kuba yali afunye amuwagira, wabula oluvan¬nyuma essanyu lyamuggwaako omugagga bwe yatender¬eza obulungi bw’amannya n’amakulu agagalimu okusinzi¬ira ku ddiini gye balimu.
Yagamba: Weebale kulonda mannya Christopher linnya lya makulu nnyo, eritegeeza omu¬kongozzi wa Kristu ate Christi¬na ppitirivu obulungi eritegeeza ow’oku lusegere lwa Kristu, mannya malungi nnyo ago.
Omugagga ng’asiibula abaana yabatonera ebirabo mu nsimbi enkalu n’asuubiza n’okuwa aba¬kulu oluvannyuma.
Eky’omugagga okuwagira amannya agaatuumibwa abalongo, Ssaalongo kyamucamula n’asula nga yeewaana wakati mu nnyike ya Nnaalongo eyakyawa ennyo erinnya erya Christina.
Kirabika Ssaalongo olutalo alulinnyeeko, wabula ekyebuuzi¬bwa abalongo anaabamala mu Kiganda ng’empisa bw’eri?


text:
Okuva
Chapter 11
1 Mukama n'amugamba Musa nti Ekibonoobono kimu nate kye ndimuleetera Falaawo ne Misiri; oluvannyuma alibaleka okuvaamu: bw'alibaleka, mazima alibagobera ddala muno.
2 Yogera kaakano mu matu g'abantu, basabe buli musajja eri muliraanwa we na buli mukazi eri muliraanwa we ebintu ebya ffeeza n'ebintu ebya zaabu.
3 Mukama n'abawa abantu okwagalibwa mu maaso g'Abamisiri. Nate omuntu Musa yali mukulu nnyo mu nsi ey'e Misiri, mu maaso g'abaddu ba Falaawo, ne mu maaso g'abantu.
4 Musa n'ayogera nti Bw'atyo Mukama bw'ayogera nti Nga mu ttumbi ndifuluma wakati w'e Misiri:
5 n'ababereberye bonna ab'omu nsi ey'e Misiri balifa, okuva ku mubereberye wa Falaawo atuula ku ntebe ey'obwakabaka okutuuka ku mubereberye w'omuzaana ali ennyuma w'olubengo; n'ebibereberye byonna eby'ebisibo.
6 Era walibeera okukaaba okungi mu nsi yonna ey'e Misiri, okutabangawo newakubadde tekulibaawo nate nga kuno.
7 Naye ku omu mu baana ba Isiraeri embwa terimuwagalako lulimi, ku muntu newakubadde ensolo : mulyoke mumanye Mukama bw'ayawula wakati w'Abamisiri ne Isiraeri.
8 Era abaddu bo bano bonna baliserengeta gye ndi balivuunamira nze, nga boogera nti Genda n'abantu bo bonna abakugoberera: oluvannyuma ndigenda. N'ava eri Falaawo n'obusungu bungi.
9 Mukama n'amugamba Musa nti Falaawo talibawulira: eby'amagero byange biryoke byeyongere mu nsi ey'e Misiri.
10 Musa ne Alooni ne bakola eby'amagero bino byonna mu maaso ga Falaawo: Mukama n'akakanyaza omutima gwa Falaawo, n'atabaleka abaana ba Isiraeri okuva mu nsi ye.


text:
Oluyimba lwa Sulemaani
Chapter 3
1 Ekiro ku kitanda kyange nanoonya omusajja emmeeme yange gw'eyagala: Namunoonya naye ne ssimulaba.
2 Ne njogera nti Naagolokoka kaakano ne ntambulatambula mu kibuga, Mu nguudo ne mu bifo ebigazi, Nanoonya omusajja emmeeme yange gw'eyagala: Namunoonya, naye ne ssimulaba .
3 Abakuumi abatambulatambula mu kibuga ne bandaba: Ne mbagamba nti Mulabye oyo emmeeme yange gw'eyagala?
4 Nnali mbayiseeko katono, Ne ndaba oyo emmeeme yange gw'eyagala: Ne mmunyweza ne ssikkiriza kumuta, Okutuusa lwe nnamuleeta mu nnyumba ya mmange, Ne mu kisenge ky'oyo anzaala.
5 Mbalayiza, mmwe abawala ba Yerusaalemi, Olw'empeewo n'enjaza ez'omu ttale, Muleme okugolokosa newakubadde okuzuukusa okwagala, Okutuusa we kunaayagalira.
6 Ani ono ajja ng'alinnya ng'ava mu ddungu afaanana empagi ez'emikka, Asiigibwa eby'akaloosa ebya mooli n'omugavu, N'eddagala lyonna ery'omusuubuzi?
7 Laba, ke kadyeri ka Sulemaani; Abasajja ab'amaanyi nkaaga bakeetoolodde, Ku basajja ab'amaanyi aba Isiraeri.
8 Bonna bakwata ekitala, ba magezi okulwana: Buli muntu yeesiba ekitala kye mu kiwato, Olw'entiisa ekiro.
9 Kabaka Sulemaani yeekolera eggaali Ey'emiti egy'oku Lebanooni.
10 Empagi zaayo yazikola za ffeeza. Wansi waayo zaabu, entebe yaayo lugoye lwa ffulungu, Wakati waayo nga waalire n'okwagala, Okuva eri abawala ba Yerusaalemi.
11 Mufulume, mmwe abawala ba Sayuuni, mutunuulire kabaka Sulemaani, Ng'alina engule nnyina gy'amutikkiridde ku lunaku kw'afumbiriddwa, Era ku lunaku omutima gwe kwe gusanyukira.


text:
Yeremiya
Chapter 18
1 Ekigambo ekyajjira Yeremiya okuva eri Mukama nti
2 Golokoka oserengete eri ennyumba ey'omubumbi, era eyo gye nnaakuwuliriza ebigambo byange.
3 Awo ne nserengeta eri ennyumba ey'omubumbi, kale, laba, ng'akolera omulimu gwe ku bannamuziga.
4 Awo ekintu kye yali akola n'ebbumba bwe kyayonoonekera mu mukono gw'omubumbi, n'akibumba nate okuba ekintu ekirala ng'omubumbi bwe yasiima okukibumba.
5 Awo ekigambo kya Mukama ne kinjijira nga kyogera nti
6 Ai ennyumba ya Isiraeri, nze siyinza kubakola ng'omubumbi ono? bw'ayogera Mukama. Laba, ebbumba nga bwe liri mu mukono gw'omubumbi, nammwe bwe muli bwe mutyo mu mukono gwange, ai ennyumba ya Isiraeri.
7 Bwe ndiba nga njogedde ku ggwanga ne ku bwakabaka, okusimbula n'okumenya n'okuzikiriza;
8 eggwanga eryo lye njogeddeko bwe lirikyuka okuleka obubi bwabwe, ndyejjusa obubi bwe nnali ndowooza okubakola.
9 Bwe ndiba nga njogedde ku ggwanga ne ku bwakabaka, okulizimba n'okulisimba;
10 bwe lirikola obubi mu maaso gange, obutawulira ddoboozi lyange, kale ndyejjusa obulungi bwe nnayogera okukola okubagasa.
11 Kale nno gamba abasajja ba Yuda n'abali mu Yerusaalemi nti Bw'ati bw'ayogera Mukama nti Laba, mbateesezzaako obubi era mbasalira amagezi: mukomeewo nno buli muntu ng'ava mu kkubo lye ebbi, mulongoose amakubo gammwe n'ebikolwa byammwe.
12 Naye ne boogera nti Tewali ssuubi: kubanga tunaatambulanga okugoberera ebyo bye twagunja ffe, era tunaakolanga buli muntu ng'obukakanyavu bw'omutima gwe omubi bwe buli.
13 Mukama kyava ayogera bw'ati nti Mubuuze nno mu mawanga eyali awulidde ebigambo ebyenkana awo; omuwala wa Isiraeri akoze ekigambo eky'ekivve ennyo.
14 Omuzira oguli ku Lebanooni guliggweerawo ku lwazi olw'oku ttale? amazzi amannyogovu agakulukuta agava ewala galikalira?
15 Kubanga abantu bange banneerabidde, bookerezza obubaane ebitaliimu; era babeesittazizza mu makubo gaabwe, mu makubo ag'edda, okutambulira mu mpenda, mu kkubo eritali ssende;
16 okufuula ensi yaabwe ekyewuunyo n'okusoozebwanga ennaku zonna; buli muntu anaayitangawo aneewuunyanga n'anyeenya omutwe gwe.
17 Ndibasaasaanya nga n'embuyaga eziva ebuvanjuba mu maaso g'omulabe; nditunuulira amabega gaabwe so si maaso gaabwe ku lunaku mwe balirabira obuyinike.
18 Awo ne balyoka boogera nti Mujje tumusalire Yeremiya amagezi; kubanga amateeka tegalibula awali kabona, newakubadde okuteesa awali ow'amagezi, newakubadde ekigambo awali nnabbi: Mujje tumukube n'olulimi, tuleme okussaayo omwoyo eri ebigambo bye n'ekimu.
19 Ssaayo omwoyo eri nze, ai Mukama, owulire eddoboozi ly'abo abampakanya.
20 Obubi bulisasulwa olw'obulungi? kubanga basimidde emmeeme yange obunnya. Jjukira bwe nnayimirira mu maaso go okuboogerera bo ebirungi okukyusa ekiruyi kyo kibaveeko.
21 Kale waayo abaana baabwe eri enjala, obagabule eri obuyinza obw'ekitala; bakazi baabwe bafiirwe abaana baabwe era babe bannamwandu; n'abasajja baabwe battibwe, n'abalenzi baabwe bafumitibwe n'ekitala mu lutalo.
22 Okukaaba kuwulirwe okuva mu nnyumba zaabwe, bw'olibaleetako ekibiina nga tebamanyiridde: kubanga basimye obunnya okunkwata, era bakwekedde ebigere byange ebyambika.
23 Era naye, Mukama, ggwe omanyi byonna bye bateesa okunzita; tosonyiwa bubi bwabwe, so tosangula kwonoona kwabwe mu maaso go: naye basuulibwe mi maaso go; obabonereze mu kiseera eky'obusungu bwo.


text:
Essuula 5
1 Buli muntu yenna akkiriza nga Yesu ye Kristo, ng'azaaliddwa Katonda: na buli ayagala eyazaala ayagala n'oyo gwe yazaala.
2 Ku ekyo kwe tutegeerera nga twagala abaana ba Katonda, bwe twagala Katonda ne tukola ebiragiro bye.
3 Kubanga kuno kwe kwagala kwa Katonda ffe okukwatanga ebiragiro bye: era ebiragiro bye tebizitowa.
4 Kubanga buli ekyazaalibwa Katonda kiwangula ensi; era kuno kwe kuwangula okwawangula ensi, okukkiriza kwaffe.
5 Era awangula ensi ye ani, wabula akkiriza nga Yesu ye Mwana wa Katonda?
6 Oyo ye yajja n'amazzi n'omusaayi, Yesu Kristo; si na mazzi gali gokka, naye n'amazzi gali n'omusaayi guli.
7 Era Omwoyo yategeeza, kubanga Omwoyo ge mazima.
8 Kubanga abategeeza basatu, Omwoyo n'amazzi n'omusaayi; era abasatu abo bagendera wamu.
9 Bwe tukkiriza okutegeeza kw'abantu, okutegeeza kwa Katonda kwe kusinga obukulu: kubanga okutegeeza kwa Katonda kwe kuno nti ategeezezza eby'Omwana we.
10 Akkiriza Omwana wa Katonda alina okutegeeza mu ye; atakkiriza Katonda ng'amufudde mulimba; kubanga takkiriza kutegeeza Katonda kw'ategeezezza eby'Omwana we.
11 Era okutegeeza kwe kuno nti Katonda yatuwa obulamu obutaggwaawo, era obulamu obwo buli mu Mwana we.
12 Alina Omwana alina obulamu; atalina Mwana wa Katonda talina bulamu.
13 Ebyo mbiwandiikidde mmwe, mumanye nga mulina obulamu obutaggwaawo, mmwe abakkiriza erinnya ly'Omwana wa Katonda.
14 Era buno bwe bugumu bwe tulina eri ye, nti bwe tusaba ekintu nga bw'ayagala, atuwulira:
15 era bwe tumanya ng'atuwulira buli kye tusaba, tumanyi nga tulina ebyo bye tumusabye.
16 Omuntu yenna bw'alabanga muganda we ng'akola ekibi ekitali kya kufa, anaasabanga, ne Katonda anaamuweeranga obulamu abo abakola ekibi ekitali kya kufa. Waliwo ekibi eky'okufa: ekyo si kye njogerako okukyegayiririranga
17 Buli ekitali kya butuukirivu kibi: era waliwo ekibi ekitali kya kufa.
18 Tumanyi nga buli muntu yenna eyazaalibwa Katonda takola kibi; naye eyazaalibwa Katonda amukuuma, omubi n'atamukomako.
19 Tumanyi nga tuli ba Katonda, n'ensi yonna eri mu bubi.
20 Era tumanyi nga Omwana wa Katonda yajja n'atuwa amagezi n'okutegeera tutegeera ow'amazima, era tuli mu oyo ow'amazima, mu Mwana we Yesu Kristo. Oyo ye Katonda ow'amazima, n'obulamu obutaggwaawo.
21 Abaana abato, mwekuumenga ebifaananyi.


text:
Nazikuno nga abazadde bwebaba bakuza abaana babalabula ku buteemakula kubanga kiyinza okubaviirako obuzibu . Osanga nno waliwo abawulira kubuulirw akuno , kubanga e Iganga abakazi basatu basaliddwa ekibonerezo kyakukubwa kibooka mukaaga buli omu . Olukiiko lwekyalo Nkono lwelwekozeemu kkooti okubasingisa omusango gwokubba ebintu mu dduuka eriyitibwa Green Shop mu kibuga Iganga .Ebimu ku bintu bino basangiddwa nga babikukumye ebuziba sso nga ebirala bibadde mu kikondoolo.
Posted 2 hours 27 min ago..


text:
Essuula 26
1 Agulipa n'agamba Pawulo nti Okkirizibwa okuwoza ensonga zo. Awo Pawulo n'alyoka agolola omukono n'awoza nti
2 Bye nnavunaanibwa Abayudaaya byonna, kabaka Agulipa, nneesiimye kubanga ŋŋenda okubiwoza leero w'oli;
3 era okusinga kubanga omanyi empisa n'ebibuuzibwa byonna ebiri mu Bayudaaya: kyenva nkwegayirira ogumiikirize okumpulira.
4 Kale empisa zange okuva mu buto ezaasooka okubeeranga mu ggwanga lyaffe ne mu Yerusaalemi, Abayudaaya bonna bazimanyi;
5 abantegeera okusooka edda, singa baagala okutegeeza, bwe nneegenderezanga mu kitundu ekisinga obuzibu eky'eddiini yaffe, ne mbeera Mufalisaayo.
6 Kaakano nnyimiridde okusalirwa omusango olw'essubi Katonda lye yasuubiza bajjajjaffe;
7 lye basuubira okutuukako ebika byaffe ekkumi n'ebibiri, nga banyiikira okuweerezanga Katonda emisana n'ekiro: olw'essuubi eryo, kabaka, Abayudaaya kyebavudde bampawaabira.
8 Kiki ekibalowoozesa nti tekiyinzika Katonda okuzuukiza abafu?
9 Mazima nze nalowoozanga nzekka nga kiŋŋwanidde okukolanga obubi ebigambo bingi ku linnya lya Yesu Omunazaaleesi.
10 N'okukola ne nkolanga bwe ntyo e Yerusaalemi nze ne nsibanga mu makomera abatukuvu baamu bangi, bwe nnaweebwa obuyinza eri bakabona abakulu, era bwe battibwa, ne nzikiriza okubatta.
11 Era bwe nnababonerezanga emirundi mingi mu makuŋŋaaniro gonna ne mbawalirizanga okuvvoola; ne mbasunguwaliranga nnyo ne mbayigganyanga okutuukai mu bibuga eby'ebweru.
12 Awo bwe nnali nga ŋŋenda e Ddamasiko nga nnina obuyinza n'okulagirwa okwava eri bakabona abakulu,
13 mu ttuntu, kabaka, ne ndaba mu kkubo omusana ogwava mu ggulu ogusinga okwaka kw'enjuba ne gumasamasa ne gunneetooloola n'abaali batambula nange.
14 Ne tugwa fenna wansi ne mpulira eddoboozi nga lyogera nange mu lulimi Olwebbulaniya nti Sawulo, Sawulo, onjigganyiza ki? kye kizibu ggwe okusamba ku miwunda.
15 Nze ne ŋŋamba nti Ggwe ani, Mukama wange? Mukama waffe n'agamba nti Nze Yesu, gw'oyigganya ggwe.
16 Naye golokoka, oyimirire ku bigere byo: kyenvudde nkulabikira, nkulonde obeerenga omuweereza era omujulirwa w'ebyo mw'ondabidde era ow'ebyo mwe nnaakulabikiranga,
17 nga nkuwonya mu bantu ne mu b'amawanga, nze gye nkutuma okuzibula amaaso gaabwe,
18 bakyuke okuva mu kizikiza badde eri omusana n'okuvamu buyinza bwa Setaani badde eri Katonda, balyoke baweebwe okuggibwako ebibi n'obusika mu abo abatukuzibwa olw'okukkiriza nze.
19 Kale, kabaka Agulipa, saalema kugondera okwolesebwa okw'omu ggulu:
20 naye nnasooka okubuulira ab'omu Ddamasiko ne mu Yerusaalemi, era n'ensi yonna ey'e Buyudaaya n'ab'amawanga okwenenya n'okukyukira Katonda, nga bakolonga ebikolwa ebisaanidde okwenenya.
21 Abayudaaya kyebaava bankwata mu yeekaalu ne bagezaako okunzita.
22 Kale bwe nnafuna okubeerwa okwava eri Katonda, okutuusa ku lunaku luno nnyimiridde nga ntegeeza abato n'abakulu, nga soogera kigambo wabula bannabbi ne Musa bye baayogera nga bigenda okujja;
23 ne kigwanira Kristo okubonyaabonyezebwa; era ye bw’alisooka mu kuzuukira kw’abafu okubuulira omusana abantu n’ab’amawanga.
24 Bwe yawoza bw’atyo Fesuto n'agamba n'eddoboozi ddene nti Olaluse, Pawulo: okusoma okwo okungi kukukyusa okuba omulalu.
25 Naye Pawulo n'agamba nti Siraluse, Fesuto omulungi ennyo, naye njogera ebigambo eby'amazima eby'obuntu bulamu.
26 Kubanga kabaka amanyi ebigambo bino, gwe njogerera mu maaso ge n'obugumu. Kubanga mmanyi ebigambo bino tebyekwese eri kabaka n'ekimu; kubanga ekyo tekyakolebwa mu bubba.
27 Okkiriza bannabbi, kabaka Agulipa? Mmanyi ng'okkiriza.
28 Agulipa n'agamba Pawulo nti Oyagala okunsendasenda onfuule Omukristaayo;
29 Pawulo n'agamba nti Nandisabye Katonda olw'okusendasenda okutono oba okunene si ggwe wekka era naye ne bonna abampulira leero okufuuka nga nze awatali kusibibwa kuno.
30 Kabaka n'agolokoka n'owessaza ne Berenike n'abaali batudde awamu nabo;
31 bwe baddayo eka, ne boogera bokka na bokka nga bagamba nti Omuntu ono takoze ekisaanidde okumussa oba okumusibya.
32 Agulipa n'agamba Fesuto nti Omuntu ono yandiyinzizza okuteebwa, singa teyajulira Kayisaali.


text:
Olugero 48: Abagibyoni ab’Amagezi
KATI ebibuga bingi mu Kanani byetegeka okulwanyisa Isiraeri. Birowooza nti biyinza okuwangula. Naye bo abantu b’omu kibuga kya Gibyoni ekiriraanyewo tebalowooza bwe batyo. Bakkiriza nti Katonda ayamba Abaisiraeri, era tebaagala kulwanyisa Katonda. Kati olwo, omanyi Abagibyoni kye bakola?
Basalawo okulabika ng’abava ewala. Bwe kityo abamu ku basajja bambala engoye enjulifu n’engatto ezikutuse. Batikka endogoyi zaabwe ensawo enkadde, ne batwala emigaati egikutte obukuku. Awo ne bagenda ewa Yoswa ne bamugamba nti: ‘Tuvudde mu nsi ey’ewala, kubanga twawulira ku Katonda wammwe ow’amaanyi, Yakuwa. Twawulira ebintu byonna bye yabakolera mu Misiri. N’olwekyo abakulembeze baffe baatugamba tuteeketeeke emmere ey’okutwala ku lugendo tujje tubagambe nti: “Tuli baddu bammwe. Mutusuubize nti temujja kulwana naffe.” Muyinza n’okulaba nti engoye zaffe zikutuse olw’olugendo oluwanvu era n’emmere yaffe ekukudde.’
Yoswa n’abakulembeze abalala bakkiriza ebyo Abagibyoni bye babagamba. N’olwekyo basuubiza obutabalwanyisa. Naye oluvannyuma lw’ennaku ssatu bakizuula nti Abagibyoni babeera kumpi awo.
Yoswa ababuuza nti: ‘Lwaki mwatugamba nti muva mu nsi ey’ewala?’
Abagibyoni baddamu: ‘Twakikola kubanga twawulira nti Katonda wammwe Yakuwa yabasuubiza okubawa ensi yonna eya Kanani. Bwe kityo, twatya nti mujja kututta.’ Naye Abaisiraeri bakuuma ekisuubizo kyabwe, era tebatta Bagibyoni. Wabula babafuula baddu baabwe.
Kabaka wa Yerusaalemi asunguwala nnyo kubanga Abagibyoni bakoze endagaano y’emirembe n’Abaisiraeri. Bw’atyo agamba bakabaka abalala bana: ‘Mujje munyambe okulwanyisa Abagibyoni.’ Era ekyo bakabaka bano abataano kye bakola. Abagibyoni baali ba magezi okukola emirembe ne Isiraeri, kati ekireetedde bakabaka bano abalala okujja okubalwanyisa? Tujja kulaba.
Yoswa 9:1-27; 10:1-5.
Ebibuuzo
- Mu ngeri ki Abagibyoni gye bali ab’enjawulo ku Bakanani abali mu bibuga eby’okumuliraano?
- Nga bwe kiragiddwa mu kifaananyi, kiki Abagibyoni kye bakola, era lwaki?
- Kiki Yoswa n’abakulembeze ba Isiraeri kye basuubiza Abagibyoni, naye kiki kye bazuula oluvannyuma lw’ennaku ssatu?
- Bakabaka ab’ebibuga ebirala bakola ki bwe bawulira nti Abagibyoni bakoze endagaano ey’emirembe ne Isiraeri?
Ebibuuzo ebyongerezeddwako
- Soma Yoswa 9:1-27.
Okuva Yakuwa bwe yali alagidde eggwanga lya Isiraeri ‘okuzikiriza bonna abali mu nsi,’ ngeri ki ze yayoleka bwe yawonyawo Abagibyoni? (Yos. 9:22, 24; Mat. 9:13; Bik. 10:34, 35; 2 Peet. 3:9)
Kyakulabirako ki Yoswa kye yateerawo Abakristaayo leero bwe yanywerera ku ndagaano gye yakola n’Abagibyoni? (Yos. 9:18,19; Mat. 5:37; Bef. 4:25)
- Soma Yoswa 10:1-5.
Ngeri ki ab’ekibiina ekinene gye bakoppamu Abagibyoni leero, era kino kibateeka mu kabi ki? (Yos. 10:4; Zek. 8:23; Mat. 25:35-40; Kub. 12:17)


text:
Ab’ekitongle kya poliisi ekibuliriza ku buzzi bw’emisango ki Criminal Investigation Intelligence Directorate (CIID) batubuulidde nti baamaze okuwa minisista Ibrahim Byandala ebaluwa emulagira okulabikako eri ekitongole kino atanganze ku ndaago y’okuzimba oluguudo lw’e katosi.
Byandaala asuubirwa ku kitebe ekibuliriza ku misango egy’enjawulo ki Special Investigations and Division ekisangibwa e Kireka.
Bukya gavumenti etongoza okuzimba oluguudo lw’e katosi,waze wabawo okusika omugguwa ku ani omutufu ayawebwa tenda y’okulukola ekivirideko enteeka teeka eno okuzingama.


text:
Chapter 15
1 Nze muzabbibu ogw'amazima, ne Kitange ye mulimi.
2 Buli ttabi eriri mu nze eritabala bibala, aliggyawo: na buli eribala ebibala alirongoosa, lyeyongerenga okubala.
3 Mmwe kaakano mumaze okuba abalongoofu olw'ekigambo kye mbagambye.
4 Mubeere mu nze, nange mu mmwe. Ng'ettabi bwe litayinza kubala bibala lyokka, bwe litabeera mu muzabbibu, bwe kityo nammwe temuyinza, bwe mutabeera mu nze.
5 Nze muzabbibu, mmwe matabi: abeera mu nze, nange mu ye, oyo abala ebibala bingi: kubanga awatali nze temuliiko kye muyinza kukola.
6 Omuntu bw'atabeera mu nze, asuulibwa ebweru ng'ettabi, akala; bagakuŋŋaanya, bagasuula mu muliro, ne gaggya.
7 Bwe mubeera mu nze, n'ebigambo byange bwe bibeera mu mmwe, musabenga kye mwagala kyonna, munaakikolerwanga.
8 Mu kino Kitange agulumizibwa, mubalenga ebibala bingi; era munaabanga abayigirizwa bange.
9 Nga Kitange bwe yanjagala, nange mbaagadde mmwe: mubeerenga mu kwagala kwange.
10 Bwe mukwata ebiragiro byange, munaabeeranga mu kwagala kwange; nga nze bwe nnakwata ebiragiro bya Kitange, ne mbeera mu kwagala kwe.
11 Ebyo mbibagambye, essanyu lyange libeerenga mu mmwe, era essanyu lyammwe lituukirire.
12 Kino kye kiragiro kyange, mwagalanenga, nga bwe nnabaagala mmwe.
13 Tewali alina kwagala kunene okusinga kuno omuntu okuwaayo obulamu bwe olwa mikwano gye.
14 Mmwe muli mikwano gyange, bwe mukola bye mbalagira.
15 Sikyabayita baddu; kubanga omuddu tamanyi mukama we by'akola; naye mbayise ba mukwano; kubanga byonna bye nnawulira eri Kitange mbibabuulidde mmwe.
16 Si mmwe mwannonda nze, naye nze nnabalonda mmwe, ne mbateekawo, mugende mubalenga ebibala, n'ebibala byammwe bibeerengawo: kyonna kye munaasabanga Kitange mu linnya lyange, akibawenga.
17 Mbalagidde bino, mwagalanenga.
18 Ensi bw'ebakyawanga mumanyi nga yasooka kukyawa nze nga tennaba kukyawa mmwe.
19 Singa mubadde ba nsi, ensi yandyagadde ekyayo; naye kubanga temuli ba nsi, naye nze nnabalonda mu nsi, ensi kyeva ebakyawa.
20 Mujjukire ekigambo kye nnabagamba nti Omuddu tasinga mukama we. Oba nga banjigganya nze, nammwe banaabayigganyanga; oba nga baakwata ekigambo kyange, n'ekyammwe banaakikwatanga.
21 Naye ebyo byonna banaabibakolanga olw'erinnya lyange, kubanga tebamumanyi eyantuma.
22 Singa sajja ne njogera nabo, tebandibadde na kibi; naye kaakano tebalina kya kuwoza olw'ekibi kyabwe.
23 Ankyawa nze akyawa ne Kitange.
24 Singa saakolera mu bo mirimu egitakolebwanga mulala, tebandibadde na kibi; naye kaakano balabye ne bankyawa ne Kitange.
25 Naye ekigambo kituukirire ekyawandiikibwa mu mateeka gaabwe nti Bankyayira bwereere.
26 Naye Omubeezi bw'alijja, gwe ndibatumira ava eri Kitange, Omwoyo ow'amazima, ava eri Kitange, oyo alitegeeza ebyange:
27 era nammwe mutegeeza ebyange kubanga okuva ku lubereberye mwali nange.


text:
1 Ebyomumirembe
Chapter 26
1 Olw'empalo z'abaggazi: ku Bakola; Meseremiya mutabani wa Kole, ku batabani ba Asafu.
2 Era Meseremiya yalina abaana ab'obulenzi; Zekkaliya omubereberye, Yediyayeri ow'okubiri, Zebadiya ow'okusatu, Yasuniyeri ow'okuna;
3 Eramu ow'okutaano, Yekokanani ow'omukaaga, Eriwenayi ow'omusanvu.
4 Era Obededomu yalina abaana ab'obulenzi; Semaaya omubereberye, Yekozabadi ow'okubiri, Yowa ow'okusatu, ne Sakali ow'okuna, ne Nesaneeri ow'okutaano;
5 Ammiyeri ow'omukaaga, Isakaali ow'omusanvu, Pewulesayi ow'omunaana: kubanga Katonda n'amuwa omukisa.
6 Era Semaaya mutabani we n'azaalirwa abaana ab'obulenzi, abaafuga ennyumba ya kitaabwe: kubanga baali basajja ba maanyi abazira.
7 Batabani ba Semaaya; Osuni, ne Lefayeri, ne Obedi, ne Eruzabadi, baganda baabwe basajja bazira, Eriku, ne Semakiya.
8 Abo bonna baali ba ku baana ba Obededomu: bo ne batabani baabwe ne baganda baabwe; abasajja ab'amaanyi abaamala okuweereza okwo; amakumi asatu mu babiri ab'oku Obededomu.
9 Era Meseremiya yalina abaana n'ab'oluganda, abasajja abazira, kkumi na munaana.
10 Era Kosa ow'oku baana ba Merali yalina abaana; Simuli omukulu, (kubanga kitaawe yamufuula omukulu newakubadde nga si ye mubereberye;)
11 Kirukiya ow'okubiri, Tebaliya ow'okusatu, Zekkaliya ow'okuna: batabani ba Kosa bonna ne baganda be baali kkumi na basatu.
12 Empalo z'abaggazi zaali z'abo, za basajja bakulu, nga baliko bye bateresebwa nga baganda baabwe, okuweererezanga mu nnyumba ya Mukama.
13 Ne bakuba obululu, abato era n'abakulu, ng'ennyumba za bakitaabwe bwe zaali olwa buli mulyango.
14 Akalulu ak'ebuvanjuba ne kamugwako Seremiya. Awo ne bakubira obululu Zekkaliya mutabani we, omuteesa ow'amagezi; akalulu ke ne kamugwako ku bukiika obwa kkono.
15 Obededomu ku bukiika obwa ddyo; ne batabani be (ne baweebwa) eggwanika.
16 Suppimu ne Kosa ebugwanjuba, awaali omulyango Salekesi awaali olutindo oluyambuka, abakuumi nga boolekera bakuumi bannaabwe.
17 Abaleevi mukaaga baali ku luuyi olw'ebuvanjuba, ku bukiika obwa kkono buli lunaku bana, ku bukiika obwa ddyo buli lunaku bana, n'ab'eggwanika babiri babiri.
18 Aba Palubali ku luuyi olw'ebugwanjuba, awaali olutindo bana, ne ku Palubali babiri.
19 Ezo ze zaali empalo z'abaggazi; ku batabani b'Abakola ne ku batabani ba Merali.
20 Ne ku Baleevi, Akiya ye yali omukulu w'amawanika g'ennyumba ya Katonda, era w'amawanika g'ebintu ebyawongebwa.
21 Batabani ba Ladani; batabani b'Abagerusoni aba Ladani, emitwe gy'ennyumba za bakitaabwe eza Ladani Omugerusoni; Yekyeri.
22 Batabani ba Yekyeri; Zesamu, ne Yoweeri muganda we, abakulu b'amawanika g'ennyumba ya Mukama.
23 Ku Baamulamu, ku Bayizukali, ku Bakebbulooni, ku Bawuziyeeri:
24 ne Sebweri mutabani wa Gerusomu, mutabani wa Musa, ye yali omukulu w'amawanika.
25 Ne baganda be; ku Eryeza ne kuva Lekabiya mutabani we, ne Yesaya mutabani we, ne Yolaamu mutabani we, ne Zikuli mutabani we, ne Seromosi mutabani we.
26 Seromosi oyo ne baganda be be baali abakulu b'amawanika gonna ag'ebintu ebyawongebwa, Dawudi kabaka n'emitwe gy'ennyumba za bakitaabwe, abaami b'enkumi n'ebikumi, n'abaami b'eggye, bye baawonga.
27 Ku munyago gwe baanyaga mu ntalo kwe baggya okuwonga okuddaabiriza ennyumba ya Mukama.
28 Ne byonna Samwiri nabbi ne Sawulo mutabani wa Kiisi ne Abuneeri mutabani wa Neeri ne Yowaabu mutabani wa Zeruyiya bye baawonga; buli muntu yenna eyawonga ekintu kyonna, kyabanga wansi w'omukono gwa Seromosi ne baganda be.
29 Ku Bayizukali, Kenaniya ne batabani be baafuganga Isiraeri olw'omulimu ogw'ebweru, okuba abaami n'abalamuzi.
30 Ku Bakebbulooni, Kasabiya ne baganda be, abasajja abazira, lukumi mu lusanvu, be baalabiriranga Isiraeri emitala wa Yoludaani ebugwanjuba; olw'omulimu gwonna ogwa Mukama n'olw'okuweereza kabaka.
31 Yeriya yali mukulu ku Bakebbulooni, ku Bakebbulooni kwe yali, ng'okuzaalibwa kwabwe bwe kwali mu (nnyumba) za bakitaabwe. Mu mwaka ogw'ana Dawudi kasookedde alya obwakabaka ne banoonyezebwa, ne mulabika mu bo abasajja ab'amaanyi abazira e Yazeri eky'e Gireyaadi.
32 Ne baganda be abasajja abazira baali enkumi bbiri mu lusanvu, emitwe gy'ennyumba za bakitaabwe, kabaka Dawudi be yafuula abalabirizi b'Abalewubeeni n'Abagaadi n'ekitundu ky'ekika eky'Abamanase, olwa buli kigambo kya Katonda, n'olw'ebigambo bya kabaka.


text:
Chapter 9
1 N'abayitira wamu abayigirizwa be ekkumi n'ababiri n'abawa amaanyi n'obuyinza ku badayimooni bonna n'okuwonya endwadde.
2 N'abatuma okubuulira obwakabaka bwa Katonda, n'okuwonya abalwadde.
3 N'abagamba nti Temutwala kintu kya mu kkubo, newakubadde omuggo, newakubadde olukoba, newakubadde emmere, newakubadde effeeza; so temuba na kkanzu bbiri.
4 Na buli nnyumba mwe muyingiranga, mubeerenga omwo, era mwe muba muvanga.
5 Era bonna abataabakkirizenga, bwe mubanga muva mu kibuga ekyo, enfuufu ey'omu bigere byammwe mugikunkumulenga ebe omujulirwa eri bo.
6 Awo ne bagenda ne beetooloola mu bibuga byonna nga babuulira enjiri, nga bawonya abantu mu buli kifo.
7 Awo kabaka Kerode owessaza n'awulira byonna ebyakolebwa; n'abuusabuusa nnyo kubanga abantu baagamba nti Yokaana azuukidde mu bafu;
8 abalala nti Eriya alabise; n'abalala nti Bannabbi ab'edda omu ku bo azuukidde.
9 Kerode n'agamba nti Yokaana nze nnamutemako omutwe: naye oyo ani gwe mpulirako ebigambo ebyenkana awo? N'ayagala okumulaba.
10 Awo abatume bwe baamala okukomawo, ne bamunnyonnyola byonna bye baakola. N'abatwala ne yeeyawula n'agenda nabo kyama mu kibuga ekiyitibwa Besusayida.
11 Naye ebibiina bwe baategeera ne bamugoberera; n'abaaniriza, n'ayogera nabo ebigambo by'obwakabaka bwa Katonda, n'abaali beetaaga okuwonyezebwa n'abawonya.
12 Awo enjuba yali egolooba; abo ekkumi n'ababiri ne bajja w'ali ne bamugamba nti Siibula ekibiina bagende mu mbuga ne mu byalo eby'okumpi basule, banoonye eby'okulya; kubanga wano tuli mu ttale jjereere.
13 N'abagamba nti Mmwe mubawe eby'okulya. Ne bagamba nti Tetulina kintu wabula emigaati etaano n'ebyennyanja bibiri; kyokka tugende tubagulire eby'okulya abantu bano bonna.
14 Kubanga baali abasajja ng'enkumi ttaano. N'agamba abayigirizwa be nti Mubatuuze nnyiriri ng'ataano ataano.
15 Ne bakola bwe batyo, ne babatuuza bonna.
16 N'addira emigaati etaano n'ebyennyanja ebibiri, n'ayimusa amaaso mu ggulu, n'abyebaza n'abimenyamu, n'awa abayigirizwa be okubissa mu maaso g'ekibiina.
17 Ne balya ne bakkuta bonna; ne bulondebwa obukunkumuka bwe baalemwa, ebibbo kkumi na bibiri.
18 Awo olwatuuka bwe yali ng'asaba yekka, abayigirizwa be baali naye wamu. N'ababuuza ng'agamba nti Ebibiina bimpita ani?
19 Ne baddamu ne bagamba nti Yokaana Omubatiza; naye abalala nti Eriya; n'abalala nti Ku bannabbi ab'edda omu ku abo azuukidde.
20 N'abagamba nti Naye mmwe mumpita ani? Peetero n'addamu n'agamba nti Ggwe Kristo wa Katonda.
21 Naye n'abakuutira n'abalagira baleme okubuulirako omuntu ekigambo ekyo;
22 ng'agamba nti Kigwanira Omwana w'omuntu okubonyaabonyezebwa ebingi, n'okugaanibwa abakadde ne bakabona abakulu n'abawandiisi, n'okuttibwa, era ku lunaku olw'okusatu okuzuukizibwa.
23 N'abagamba bonna nti Omuntu bw'ayagala okungoberera, yeefiirize yekka, yeetikkenga omusalaba gwe buli lunaku, angoberere.
24 Kubanga buli ayagala okulokola obulamu bwe alibubuza; naye buli alibuza obulamu bwe ku lwange oyo alibulokola.
25 Kubanga kulimugasa ki omuntu okulya ensi yonna nga yeebuzizza oba nga yeetunze?
26 Kubanga buli ankwatirwa ensonyi nze n'ebigambo byange, oyo n'Omwana w'omuntu alimukwatirwa ensonyi, lw'alijjira mu kitiibwa kye ne mu kya Kitaawe ne mu kya bamalayika abatukuvu.
27 Naye mbagamba mazima nti Waliwo abayimiridde wano abatalirega ku kufa okutuusa lwe baliraba obwakabaka bwa Katonda.
28 Awo olwatuuka oluvannyuma lw'ebigambo ebyo nga wayiseewo ennaku munaana, n'atwala Peetero ne Yokaana ne Yakobo, n'alinnya ku lusozi okusaba.
29 Awo bwe yali ng'asaba, ekifaananyi ky'amaaso ge ne kiba kirala, n'ekyambalo kye ne kiba kyeru nga kimasamasa.
30 Kale, laba, abantu babiri ne boogera naye, abo baali Musa ne Eriya;
31 abaalabika nga balina ekitiibwa, ne boogera ku kufa kwe kw'agenda okutuukiririza mu Yerusaalemi.
32 Awo Peetero ne be yali nabo baali bakwatiddwa otulo: naye bwe baatunula, ne balaba ekitiibwa kye n'abantu ababiri abayimiridde w'ali.
33 Awo olwatuuka bwe baali bagenda okwawukana naye, Peetero n'agamba Yesu nti Mukama wange, kirungi ffe okubeera wano; tukole ensiisira ssatu, emu yiyo, emu ya Musa, emu ya Eriya; nga tamanyi ky'ayogera.
34 Awo yali ng'akyayogera ebyo, ekire ne kijja ne kibasiikiriza: bwe baayingira mu kire ne batya.
35 Eddoboozi ne lifuluma mu kire ne ligamba nti Oyo ye Mwana wange gwe nneeroboza: mumuwulire ye.
36 N'eddoboozi eryo bwe lyajja, Yesu n'alabika yekka. Nabo ne basirika busirisi, ennaku ezo ne batabuulirako muntu kigambo na kimu ku ebyo bye baalaba.
37 Awo olwatuuka ku lunaku olw'okubiri bwe baava ku lusozi, ekibiina kinene ne kimusisinkana.
38 Era, laba, omuntu ow'omu kibiina n'ayogerera waggulu n'agamba nti Omuyigiriza, nkwegayirira okulaba ku mwana wange, kubanga nnamuzaala omu:
39 era, laba, dayimooni amukwata n'akaaba amangu ago; n'amutaagula n'okubimba n'abimba ejjovu, era amuvaako lwa mpaka, nga amumenyeemenye nnyo.
40 Nange nneegayiridde abayigirizwa bo okumugobako; ne batayinza.
41 Yesu n'addamu n'agamba nti Mmwe ab'emirembe egitakkiriza era egyakyama, ndituusa wa okubeera nammwe n'okubagumiikiriza? leeta wano omwana wo.
42 Awo yali ng'akyajja, dayimooni n'amusuula n'amutaagula nnyo. Naye Yesu n'aboggolera dayimooni n'awonya omulenzi n'amuzza eri kitaawe.
43 Bonna ne bawuniikirira olw'obukulu bwa Katonda. Naye bonna bwe baali nga beewuunya byonna bye yakola, n'agamba abayigirizwa be nti
44 Ebigambo ebyo mubisse mu matu gammwe: kubanga Omwana w'omuntu agenda okuweebwayo mu mikono gy'abantu.
45 Naye bo ne batategeera kigambo ekyo, era kyali kibakwekeddwa baleme okukitegeera : ne batya okumubuuza ekigambo ekyo bwe kiri.
46 Awo ne wabaawo okuwakana mu bo aliba omukulu mu bo bw'ali.
47 Naye Yesu bwe yalaba okuwakana mu mitima gyabwe, n'atwala omwana omuto, n'amussa ku lusegere lwe,
48 n'abagamba nti Buli anaasembezanga omwana omuto ono mu linnya lyange, ng'asembezza nze, na buli anaasembezanga nze, ng'asembezza eyantuma: kubanga asinga obuto mu mmwe mwenna oyo ye mukulu.
49 Yokaana n'addamu n'agamba nti Mukama waffe, twalaba omuntu ng'agoba dayimooni mu linnya lyo: ne tumugaana, kubanga tayita naffe.
50 Naye Yesu n'amugamba nti Temumugaana; kubanga atali mulabe wammwe, ali ku lwammwe.
51 Awo olwatuuka ennaku ze ez'okutwalibwa waggulu bwe zaali zinaatera okutuuka, n'asimbira ddala amaaso ge okugenda e Yerusaalemi,
52 n'atuma ababaka mu maaso ge; ne bagenda ne bayingira mu mbuga y'Abasamaliya, okumutegekera.
53 Ne batamusembeza kubanga amaaso ge gaali galaze kugenda Yerusaalemi.
54 Abayigirwa be Yakobo ne Yokaana bwe baalaba ne bagamba nti Mukama waffe, oyagala ndagire omuliro guve mu ggulu okubazikiriza, nga Eriya bwe yakola?
55 Naye n'akyuka n'abanenya n'ayogera nti Temumanyi omwoyo bwe guli gwe mulina. Kubanga Omwana w'omuntu teyajja kuzikiriza bulamu bwa bantu, wabula okubulokola.
56 Awo ne bagenda mu mbuga endala.
57 Awo bwe baali nga bagenda mu kkubo, omuntu n'amugamba nti Nnaakugobereranga w'onoogendanga wonna.
58 Yesu n'amugamba nti Ebibe birina obunnya, n'ennyonyi ez'omu bbanga zirina ebisu, naye Omwana w'omuntu talina w'assa mutwe gwe.
59 N'agamba omulala nti Ngoberera. Naye ye n'agamba nti Mukama wange, ndeka mmale okugenda okuziika kitange.
60 Naye n'amugamba nti Leka abafu baziike abafu baabwe, naye ggwe genda obuulire obwakabaka bwa Katonda.
61 N'omulala n'agamba nti Nnaakugobereranga, Mukama wange; naye sooka ondeke mmale okusiibula ab'omu nnyumba yange.
62 Naye Yesu n'amugamba nti Tewali muntu akwata ekyuma ekirima n'atunula ennyuma asaanira obwakabaka bwa Katonda.


text:
Zabbuli
Chapter 3
1 Mukama, abalabe bange nga beeyongedde! Abagolokoka okunnumba bangi.
2 Bangi aboogera ku mmeeme yange Nti Talina kuyambwa mu Katonda. (Seera)
3 Naye ggwe, Mukama, oli ngabo enkuuma; Ekitiibwa kyange, era ayimiriza omutwe gwange.
4 N'eddoboozi lyange, nkoowoola Mukama, Naye anziramu okuva ku lusozi lwe olutukuvu. (Seera)
5 Naagalamira ne nneebaka; Ne nzuukuka; kubanga Mukama ye ankuuma.
6 Siritya bukumi bwa bantu, Abaneetooloola okunnumba.
7 Golokoka, ai Mukama: ondokole, ai Katonda wange: Kubanga wakuba abalabe bange bonna ku ttama, Wamenya amannyo g'ababi.
8 Obulokozi buli eri Mukama: Omukisa gwo gubeere ku bantu bo. (Seera)


text:
Isaaya
Chapter 39
1 Mu biro ebyo Merodakubaladani mutabani wa Baladani, kabaka w'e Babulooni, n'aweereza Keezeekiya ebbaluwa n'ekirabo: kubanga yawulira nga yali alwadde era ng'awonye.
2 Keezeekiya n'abasanyukira, n'abalaga ennyumba ey'ebintu bye eby'omuwendo omungi, effeeza ne zaabu n'eby'akaloosa n'amafuta ag'omuwendo omungi, n'ennyumba yonna ey'eby'okulwanyisa bye, ne byonna ebyalabika mu bugagga bwe: tewaali kintu mu nnyumba ye newakubadde mu matwale ge gonna Keezeekiya ky'ataabalaga.
3 Awo Isaaya nabbi n'ajja eri kabaka Keezeekiya n'amugamba nti Abasajja bano boogedde ki? era baava wa okujja gy'oli? Keezeekiya n'ayogera nti Bava mu nsi ya wala okujja gye ndi, baava e Babulooni.
4 Awo n'ayogera nti Balabye ki mu nnyumba yo? Keezeekiya n'addamu nti Byonna ebiri mu nnyumba yange babirabye: tewali kintu mu bugagga bwange kye ssibalaze.
5 Awo Isaaya n'agamba Keezeekiya nti Wulira ekigambo kya Mukama ow'eggye,
6 Laba, ennaku zijja byonna ebiri mu nnyumba yo n'ebyo bakitaawo bye baaterekanga okutuusa leero lwe biritwalibwa e Babulooni: tewaliba kintu ekirisigalawo, bw'ayogera Mukama.
7 Ne ku batabani bo abaliva mu ggwe b'olizaala balibatwalako; era baliba balaawe mu lubiri lwa kabaka w’e Babulooni.
8 Awo Keezeekiya n'agamba Isaaya nti Ekigambo kya Mukama ky'oyogedde kirungi. Era n'ayogera nti Kavuna wanaabanga emirembe n'amazima mu mirembe gyange.


text:
Engero
Chapter 14
1 Buli mukazi ow'amagezi azimba ennyumba ye. Naye omusirusiru agyabya n'emikono gye ye.
2 Atambulira mu bugolokofu bwe atya Mukama: Naye akyamakyama mu makubo ge amunyooma.
3 Mu kamwa k'omusirusiru mulimu omuggo ogw'amalala: Naye emimwa gy'ab'amagezi ginaabakuumanga.
4 Eteri nte ekisibo kiba kirongoofu: Naye amaanyi g'ente galeeta okwala kungi.
5 Omujulirwa omwesigwa talimba: Naye omujulirwa ow'obulimba ayogera eby'okuwaayiriza.
6 Anyooma anoonya amagezi n'atagalaba: Naye okumanya kwangu eri oyo alina okutegeera.
7 Yingira mu masso g'omusirusiru, Toolabe ku ye mimwa gya kumanya.
8 Okutegeera ekkubo lye ge magezi g'omutegeevu: Naye abasirusiru obusirusiru bwabwe kulimba.
9 Abasirusiru bakudaalira omusango: Naye mu bagolokofu mulimu ekisa.
10 Omutima gumanya okulumwa kwagwo; So n'omugenyi teyeetabula mu ssanyu lyagwo.
11 Ennyumba ey'ababi erisuulibwa: Naye eweema ey'abagolokofu eneebanga n'omukisa.
12 Waliwo ekkubo omuntu ly'ayita eddungi, Naye enkomerero yaalyo ge makubo ag'okufa.
13 Ne bwe guseka omutima gunakuwala; N'enkomerero y'okuseka buyinike.
14 Adda ennyuma mu mutima gwe alikkuta amakubo ge ye: N'omuntu omulungi alikkuta ye yennyini.
15 Atalina magezi akkiriza buli kigambo kyonna: Naye omuntu omutegeevu akebera nnyo amagenda ge.
16 Omuntu ow'amagezi atya n'ava mu bubi: Naye omusirusiru aba n'ettitimbuli, era yeeyinula.
17 Ayanguwa okusunguwala alikola eby'obusirusiru: N'omuntu asala enkwe embi akyayibwa.
18 Abatalina magezi basikira obusirusiru: Naye abategeevu bassibwako engule kwe kumanya.
19 Ababi bakutamira abalungi; N'ab'ekyejo awali emiryango egy'abatuukirivu.
20 Omwavu ne munne amukyawa: Naye omugagga alina emikwano mingi:
21 Anyooma munne ayonoona: Naye asaasira abaavu alina omukisa.
22 Abagunja obubi tebawaba? Naye okusaasirwa n'amazima binaabanga byabwe abagunja obulungi.
23 Omulimu gwonna guliko kye gugasa: Naye okubuyabuya kw'emimwa kwavuwaza bwavuwaza.
24 Obugagga bwabwe ye ngule ey'ab'amagezi: Naye obusirusiru bw'abasirusiru busirusiru bwereere.
25 Omujulirwa ow'amazima awonya emmeeme z'abantu: Naye aleeta eby'obulimba akyamya.
26 Mu kutya Mukama mulimu okuguma ennyo omwoyo: N'abaana be baliba n'obuddukiro.
27 Okutya Mukama nsulo ya bulamu, Okuva mu byambika eby'okufa.
28 Mu lufulube lw'abantu mwe muli ekitiibwa kya kabaka: Naye okubulwa abantu kwe kuzikirira kw'omulangira:
29 Alwawo okusunguwala alina okutegeera kungi: Naye alina omwoyo ogwanguyiriza agulumiza obusirusiru.
30 Omutima omutuufu bwe bulamu obw'omubiri: Naye obuggya kwe kuvunda kw'amagumba.
31 Ajooga omwavu avuma Omutonzi we: Naye asaasira oyo eyeetaaga amussaamu ekitiibwa.
32 Omubi asindikibwa wansi mu kwonoona kwe: Naye omutuukirivu alina essuubi mu kufa kwe:
33 Amagezi gabeera mu mutima gw'oyo alina okutegeera: Naye ekiri ku kitundu eky'abasirusiru eky'omunda kimanyisibwa.
34 Obutuukirivu bugulumiza eggwanga; Naye ekibi kivumisa eggwanga lyonna.
35 Omuddu akola eby'amagezi ye aganja eri kabaka: Naye obusungu bwe bunaabanga eri oyo akwasa ensonyi.


text:
Matayo
Chapter 8
1 Bwe yava ku lusozi, ebibiina bingi ne bimugoberera.
2 Kale, laba, omugenge n'amusemberera n'amusinza, n'agamba nti Mukama wange, bw'oyagala, oyinza okunnongoosa.
3 N'agolola omukono, n'amukwatako, ng'agamba nti Njagala; longooka. Amangu ago ebigenge bye ne birongooka.
4 Yesu n'amugamba nti Laba tobuulirako muntu; naye ddayo weerage eri kabona, omutwalire ekitone Musa kye yalagira, kibeere omujulirwa gye bali.
5 Bwe yayingira mu Kaperunawumu, omwami w'ekitongole Omuruumi n'ajja gy'ali, n'amwegayirira,
6 ng'agamba nti Mukama wange, mulenzi wange agalamidde mu nnyumba akoozimbye, abonaabona kitalo.
7 N'amugamba nti Najja ne mmuwonya.
8 Omwami w'ekitongole Omuruumi n'addamu n'agamba nti Mukama wange, sisaanira ggwe okuyingira wansi w'akasolya kange: naye yogera kigambo bugambo, mulenzi wange anaawona.
9 Kubanga nange ndi muntu mutwalibwa, nga nnina baserikale be ntwala: bwe ŋŋamba oyo nti Genda, agenda: n'omulala nti Jjangu, ajja; n'omuddu wange nti Kola oti, bw'akola.
10 Naye Yesu bwe yawulira, ne yeewuunya, n'agamba abaayita naye nti Ddala mbagamba nti Sinnalaba kukkiriza kunene nga kuno, newakubadde mu Isiraeri.
11 Nange mbagamba nti Bangi abaliva ebuvanjuba n'ebugwanjuba, abalituula awamu ne Ibulayimu, ne Isaaka ne Yakobo, mu bwakabaka obw'omu ggulu:
12 naye abaana b'obwakabaka baligoberwa mu kizikiza eky'ebweru: ye eriba okukaaba n’okuluma obujiji.
13 Yesu n'agamba omwami w'ekitongole Omuruumi nti Kale genda; nga bw'okkirizza, kibeere gy'oli bwe kityo. Omulenzi n'awonera mu kiseera ekyo.
14 Yesu bwe yayingira mu nnyumba ya Peetero, n'alaba nnyina mukazi we ng'agalamidde alwadde omusujja.
15 N'amukwata ku mukono, omusujja ne gumuwonako; n'agolokoka, n'amuweereza.
16 Obudde bwali buwungedde; ne bamuleetera bangi abakwatiddwa dayimooni: n'agoba dayimooni n'ekigambo n'awonya bonna abaali balwadde:
17 ekigambo kituukirire ekyayogerwa nnabbi Isaaya, ng'agamba nti Ye yennyini yatwala obunafu bwaffe, ne yeetikka endwadde zaffe.
18 Awo Yesu bwe yalaba ebibiina bingi nga bimwetoolodde, n'alagira nti Tuwunguke tugende emitala w'eri.
19 Omuwandiisi omu n'ajja; n'amugamba nti Omuyigiriza, nnaayitanga naawe buli gy'onoogendanga yonna.
20 Yesu n'amugamba nti Ebibe birina obunnya, n'ennyonyi ez'omu bbanga zirina ebisu; naye Omwana w'omuntu talina w'assa mutwe gwe.
21 Omuyigirizwa we omulala n'amugamba nti Mukama wange, sooka ondeke ŋŋende nziike kitange.
22 Naye Yesu n'amugamba nti Yita nange; leka abafu baziike abafu baabwe.
23 N'asaabala, abayigirizwa ne bagenda naye.
24 Omuyaga mungi ne gujja mu nnyanja, amayengo ne gayiika mu lyato: naye yali yeebase.
25 Ne bajja gy'ali ne bamuzuukusa, nga bagamba nti, Mukama waffe, tulokole; tufa.
26 N'abagamba nti Kiki ekibatiisa, abalina okukkiriza okutono? N'alyoka agolokoka, n'akoma ku mpewo n'ennyanja; n'eteeka nnyo.
27 Abantu ne beewuunya, nga bagamba nti Muntu ki ono, empewo n'ennyanja okumuwulira?
28 Naye bwe yatuuka emitala w'eri mu nsi y'Abagadaleni, ne bamusisinkana abantu babiri abaaliko dayimooni, nga bava mu ntaana, bakambwe nnyo, nga tewali na muntu ayinza okuyita mu kkubo eryo.
29 Laba, ne boogerera waggulu ne bagamba nti otuvunaana ki, Omwana wa Katonda? ozze wano kutubonyaabonya ng'entuuko zaffe tezinnaba kutuuka?
30 Waaliwo walako ne we baali ekisibo ky'embizzi nnyingi nga zirya.
31 Dayimooni ne gimwegayirira ne gigamba nti Bw'onootugoba, tusindike mu kisibo ky'embizzi.
32 N'agigamba nti Mugende. Ne gibavaako, ne gigenda mu mbizzi : kale, laba, ekisibo kyonna ne kifubutuka ne kiserengetera ku bbangabanga mu nnyanja, ne zifiira mu mazzi.
33 N'abaali bazirunda ne badduka, ne bagenda mu kibuga, ne bababuulira byonna n'ebigambo by'ababaddeko dayimooni.
34 Laba, ekyalo kyonna ne kijja okusisinkana Yesu: bwe baamulaba, ne bamwegayirira okuva mu nsalo zaabwe.


text:
Zabbuli
Chapter 4
1 Onziremu bwe nkukaabira, ai Katonda ow'obutuukirivu bwange; Wansumulula bwe nnali mu nnaku; Onsaasire, ompulire okusaba kwange.
2 Mmwe abaana b'abantu, mulituusa wa okukyuusa ekitiibwa kyange mu nsonyi? Mulituusa wa okwagala ebitaliimu, n'okugoberera eby'obulimba? (Seera)
3 Naye mutegeere nga Mukama yeeterekedde atya Katonda: Mukama anaawuliranga bwe nnaamukoowoolanga.
4 Muyimirire nga mutya, muleme okwonoona: Mulowooze mu mutima gwammwe ku kitanda kyammwe, musiriikirire. (Seera)
5 Muweeyo sadaaka ez'obutuukirivu, Era mwesige Mukama.
6 Waliwo bangi aboogera nti Ani alitulaga ekintu ekirungi? Mukama, ggwe oyimuse omusana ogw'amaaso go ku ffe.
7 Otadde essanyu mu mutima gwange, okusinga ery'omu kyengera ky'emmere n'omwenge gwabwe.
8 Mu butatya naagalamiranga ne nneebaka: Kubanga ggwe wekka, Mukama, ontuusa mu mirembe.